text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
2 Mu mwaka ogw’okubiri ogw’obufuzi bwe, Nebukadduneeza yaloota ebirooto ebiwerako, ne yeeraliikirira nnyo+ era n’abulwa n’otulo.
2 Awo kabaka n’alagira bayite bakabona abakola eby’obufumu, n’abalaguzi, n’abalogo, n’Abakaludaaya, bamubuulire ebirooto bye. Awo ne bajja ne bayimirira mu maaso ga kabaka.+
3 Kabaka n’abagamba nti: “Nnaloose ekirooto, era ndi mweraliikirivu nnyo; njagala okutegeera kye nnaloose.”
4 Abakaludaaya ne bagamba kabaka mu lulimi Olulamayiki+ nti: “Ai kabaka, wangaala emirembe n’emirembe. Buulira abaweereza bo ekirooto kyo, naffe tujja kukubuulira amakulu gaakyo.”
5 Kabaka n’agamba Abakaludaaya nti: “Kino kye nsazeewo: Bwe mutambuulire kirooto kyange n’amakulu gaakyo, mujja kutemebwatemebwa era n’ennyumba zammwe zifuulibwe kaabuyonjo eza lukale.
6 Naye bwe munambuulira ekirooto kyange n’amakulu gaakyo, nja kubawa ebirabo n’empeera, era nja kubafuula ba kitiibwa nnyo.+ Kale mumbuulire ekirooto kyange n’amakulu gaakyo.”
7 Ne bamuddamu omulundi ogw’okubiri nti: “Kabaka abuulire abaweereza be ekirooto kye, naffe tujja kumubuulira amakulu gaakyo.”
8 Awo kabaka n’abagamba nti: “Nkimanyi bulungi nti mugezaako kutwaliriza biseera, olw’okuba mumanyi kye nsazeewo.
9 Bwe mutambuulire kirooto kyange, mmwenna mugenda kufuna ekibonerezo kye kimu. Naye mweteesezza okumbuulira ekintu ekikyamu era eky’obulimba nga musuubira nti nnaakyusa ekirowoozo. Kale mumbuulire ekirooto kyange, awo nja kumanya nti musobola okunnyonnyola amakulu gaakyo.”
10 Abakaludaaya ne bagamba kabaka nti: “Tewali muntu n’omu ku nsi asobola kukola ekyo kabaka ky’asaba, kubanga tewali kabaka oba gavana ow’ekitiibwa ennyo eyali asabye bakabona abakola eby’obufumu, abalaguzi, oba Abakaludaaya, okukola ekintu ng’ekyo.
11 Kabaka ky’asaba kizibu nnyo era tewali muntu n’omu ayinza kukimubuulira okuggyako bakatonda, ate nga bakatonda tebabeera mu bantu.”
12 Awo kabaka n’asunguwala nnyo era n’alagira bazikirize abasajja abagezigezi bonna ab’omu Babulooni.+
13 Ekiragiro bwe kyayisibwa era ng’abasajja abagezigezi banaatera okuttibwa, ne banoonya ne Danyeri ne banne, nabo battibwe.
14 Awo Danyeri, mu ngeri ey’amagezi era ey’obwegendereza, n’ayogera ne Aliyoki, omukulu w’abakuumi ba kabaka, eyali agenda okutta abasajja b’omu Babulooni abagezigezi.
15 N’abuuza Aliyoki omukungu wa kabaka nti: “Lwaki kabaka ayisizza ekiragiro ekikakali bwe kityo?” Aliyoki n’abuulira Danyeri ebyali bibaddewo.+
16 Danyeri n’agenda eri kabaka n’amusaba amuweemu ekiseera asobole okumubuulira amakulu g’ekirooto kye.
17 Oluvannyuma Danyeri n’agenda mu nnyumba ye n’abuulira Kananiya, Misayeri, ne Azaliya, ebyali bibaddewo.
18 N’abagamba basabe Katonda w’eggulu abakwatirwe ekisa ababikkulire ekyama ekyo, Danyeri ne banne baleme okuzikiririzibwa awamu n’abasajja b’omu Babulooni abagezigezi.
19 Awo Danyeri n’abikkulirwa ekyama ekyo ekiro mu kwolesebwa.+ Danyeri n’atendereza Katonda w’eggulu,
20 n’agamba nti:
“Erinnya lya Katonda ka litenderezebwe emirembe n’emirembe,
Kubanga amagezi n’amaanyi bibye yekka.+
21 Akyusa ebiseera n’ebiro,+
Aggyawo bakabaka era ateekawo bakabaka,+
Awa ab’amagezi amagezi, n’abategeevu n’abawa okumanya.+
22 Abikkula ebintu eby’ebuziba era n’ebikwekeddwa,+
Amanyi ebiri mu kizikiza,+
Era w’ali we wali ekitangaala.+
23 Nkwebaza era nkutendereza, Ai Katonda wa bajjajjange,
Kubanga ompadde amagezi n’amaanyi.
Era onsobozesezza okumanya ekyo kye twakusabye;
Otusobozesezza okumanya ekyo ekyeraliikiriza kabaka.”+
24 Awo Danyeri n’agenda eri Aliyoki, kabaka gwe yali alagidde okuzikiriza abasajja b’omu Babulooni abagezigezi,+ n’amugamba nti: “Abasajja b’omu Babulooni abagezigezi tobazikiriza. Ntwala mu maaso ga kabaka mmubuulire amakulu g’ekirooto.”
25 Amangu ago Aliyoki n’atwala Danyeri mu maaso ga kabaka, n’amugamba nti: “Nzudde omusajja, omu ku bawambe abaava mu Yuda,+ asobola okubuulira kabaka amakulu g’ekirooto.”
26 Kabaka n’agamba Danyeri, eyali ayitibwa Berutesazza,+ nti: “Ddala osobola okumbuulira ekirooto kye nnaloose n’amakulu gaakyo?”+
27 Danyeri n’amuddamu nti: “Tewali n’omu ku basajja abagezigezi, abalaguzi, bakabona abakola eby’obufumu, wadde abo abalaguzisa emmunyeenye asobola okubuulira kabaka ekyama ky’ayagala okumanya.+
28 Kyokka eriyo Katonda mu ggulu Omubikkuzi w’ebyama,+ era ategeezezza Kabaka Nebukadduneeza ebiribaawo mu nnaku ezisembayo. Kino kye kirooto kyo era bino bye walabye mu kwolesebwa bwe wabadde weebase ku kitanda kyo:
29 “Ai kabaka, bwe wabadde weebase ku kitanda kyo waloose ebintu ebiribaawo mu biseera eby’omu maaso, era Omubikkuzi w’ebyama akulaze ebiribaawo.
30 Naye nze ekyama kino tekimbikkuliddwa lwa kuba nti ndi mugezi okusinga abantu abalala bonna; wabula kimbikkuliddwa nsobole okubuulira kabaka amakulu g’ekirooto, osobole okumanya ebirowoozo ebiri mu mutima gwo.+
31 “Ai kabaka, watunudde era n’olaba ekifaananyi ekinene. Ekifaananyi ekyo ekyabadde ekinene era nga kyakaayakana nnyo, kyabadde kiyimiridde mu maaso go era nga kya ntiisa.
32 Omutwe gw’ekifaananyi ekyo gwabadde gwa zzaabu omulungi,+ ekifuba kyakyo n’emikono gyakyo nga bya ffeeza,+ olubuto lwakyo n’ebisambi byakyo nga bya kikomo,+
33 amagulu gaakyo nga ga kyuma,+ ate ebigere byakyo, awamu byabadde bya kyuma ate ng’awalala bya bbumba.+
34 Weeyongedde okutunula okutuusa ejjinja lwe lyatemeddwa, naye si na ngalo, ne likuba ebigere by’ekifaananyi eby’ekyuma n’ebbumba ne libibetenta.+
35 Mu kiseera ekyo, ekyuma, ebbumba, ekikomo, ffeeza, awamu ne zzaabu, byonna wamu byabetenteddwa ne bifuuka ng’ebisusunku by’omu gguuliro mu kiseera eky’omusana, era empewo n’ebitwalira ddala obutalekaawo kantu konna. Naye ejjinja eryakubye ekifaananyi lyafuuse olusozi olunene ne lujjula ensi yonna.
36 “Ekyo kye kirooto, era kati tugenda kubuulira kabaka amakulu gaakyo.
37 Ai kabaka—kabaka wa bakabaka, Katonda w’eggulu gw’awadde obwakabaka,+ obuyinza, amaanyi, n’ekitiibwa,
38 era gw’akwasizza abantu yonna gye babeera, n’ensolo ez’omu nsiko, n’ebinyonyi eby’omu bbanga, era gw’afudde omufuzi waabyo byonna+—ggwe mutwe ogwa zzaabu.+
39 “Era oliddirirwa obwakabaka obulala+ obwa wansiko ku bubwo; oluvannyuma lwabwo waliddawo obwakabaka obw’okusatu, obw’ekikomo, obulifuga ensi yonna.+
40 “Obwakabaka obw’okuna buliba bwa maanyi ng’ekyuma.+ Ng’ekyuma bwe kibetenta ne kyasaayasiza ddala ekintu, ng’ekyuma ekimementula ebintu, obwakabaka obwo bulibetenta era bulimementula obwakabaka obulala bwonna.+
41 “Era nga bwe walabye ebigere n’obugere ng’awamu bya bbumba ery’omubumbi ate ng’awalala bya kyuma, obwakabaka obwo buliba bweyawuddeyawuddemu, naye bulibaamu obugumu obw’ekyuma, nga bwe walaba ng’ekyuma kitabuddwamu ebbumba ebbisi.
42 Era ng’obugere bwe bwabadde ng’awamu bwa kyuma ate ng’awalala bwa bbumba, obwakabaka obwo ku luuyi olumu buliba bwa maanyi, ate ku luuyi olulala buliba bunafu.
43 Nga bwe walabye ng’ekyuma kitabuddwamu ebbumba ebbisi, ebitundu byabwo ebimu biriba bitabuddwamu abantu; naye tebiryegatta, ng’ekyuma bwe kitasobola kwegatta na bbumba.
44 “Mu biseera bya bakabaka abo, Katonda w’eggulu alissaawo obwakabaka+ obutalizikirizibwa.+ Obwakabaka buno tebuliweebwa ggwanga ddala lyonna.+ Bulibetenta era bulizikiriza obwakabaka obwo bwonna,+ era bwo bwokka bwe bulibeerawo emirembe n’emirembe,+
45 nga bwe walabye ng’ejjinja litemebwa ku lusozi, naye si na ngalo, era ne libetenta ekyuma, ekikomo, ebbumba, ffeeza, ne zzaabu.+ Katonda Omukulu alaze kabaka ebintu ebiribaawo mu biseera eby’omu maaso.+ Ekirooto ekyo kituufu, era n’amakulu gaakyo geesigika.”
46 Awo Kabaka Nebukadduneeza n’avunnama ku ttaka mu maaso ga Danyeri n’amuwa ekitiibwa, era n’alagira bamuwe ekirabo era bamunyookereze n’obubaani.
47 Kabaka n’agamba Danyeri nti: “Mazima ddala Katonda wo ye Katonda wa bakatonda era Mukama wa bakabaka era Omubikkuzi w’ebyama, kubanga osobodde okubikkula ekyama kino.”+
48 Awo kabaka n’akuza Danyeri, n’amuwa ebirabo ebirungi bingi, era n’amuwa okufuga essaza lyonna erya Babulooni,+ era n’amufuula omukulu w’abasajja abagezigezi bonna ab’omu Babulooni.
49 Kabaka n’alonda Saddulaaki, Mesaki, ne Abeduneego+ okuddukanya essaza lya Babulooni nga Danyeri bwe yamusaba, naye ye Danyeri n’aweerezanga mu lubiri lwa kabaka.
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Danyeri 2
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
10 Mu Kayisaliya mwalimu omusajja ayitibwa Koluneeriyo eyali omukulu w’ekibinja ky’abasirikale mu kibinja ekyali kiyitibwa eky’Abayitale.
2 Ye n’ab’omu nnyumba ye bonna baali batya Katonda; yakoleranga abaavu ebintu ebirungi era yasabanga Katonda bulijjo.
3 Ku ssaawa nga mwenda+ ez’emisana yalaba malayika wa Katonda mu kwolesebwa ng’ajja gy’ali, n’amugamba nti: “Koluneeriyo!”
4 Awo Koluneeriyo n’amutunuulira ng’atidde, n’agamba nti: “Kiki Mukama wange?” N’amuddamu nti: “Okusaba kwo n’ebintu ebirungi by’okolera abaavu byambuse eri Katonda era bikkiriziddwa ng’ekijjukizo mu maaso ge.+
5 Kale tuma abantu e Yopa bakuyitire Simooni ayitibwa Peetero.
6 Omusajja oyo yakyazibwa Simooni omuwazi w’amaliba alina ennyumba eriraanye ennyanja.”
7 Amangu ddala nga malayika eyayogera naye yaakamala okugenda, yayita abaweereza be ab’omu nnyumba babiri n’omusirikale omu eyali atya Katonda okuva mu abo abaamuweerezanga,
8 n’ababuulira buli kimu era n’abatuma e Yopa.
9 Ku lunaku olwaddako, bwe baali ku lugendo lwabwe nga banaatera okutuuka mu kibuga, Peetero n’agenda waggulu ku nnyumba ku ssaawa nga mukaaga ez’emisana okusaba.
10 Naye enjala n’emuluma nnyo n’ayagala okulya. Bwe baali bateekateeka eky’okulya, n’afuna okwolesebwa,+
11 n’alaba eggulu nga libikkuse era ekintu ekiringa ekitambaala ekinene nga kikwatiddwa ku nsonda zaakyo ennya ne kissibwa wansi;
12 mu kyo mwalimu ensolo ez’amagulu ana eza buli ngeri, n’ebyewalula ku nsi, n’ebinyonyi eby’omu bbanga.
13 Eddoboozi ne limugamba nti: “Peetero, situka osale olye!”
14 Naye Peetero n’amugamba nti: “Nedda Mukama wange, kubanga siryangako kintu ekitali kirongoofu era ekitali kiyonjo.”+
15 Eddoboozi ne limugamba omulundi ogw’okubiri nti: “Ebintu Katonda by’alongoosezza lekera awo okubiyita ebitali birongoofu.”
16 Eddoboozi ne liddamu omulundi ogw’okusatu, era amangu ago ekintu ekyo ne kizzibwayo mu ggulu.
17 Peetero bwe yali akyasobeddwa olw’okwolesebwa okwo era nga yeebuuza kye kutegeeza, abasajja Koluneeriyo be yatuma ne babuuza ennyumba ya Simooni w’eri era ne bayimirira ku mulyango.+
18 Ne bayita nnannyini nnyumba ne bamubuuza obanga Simooni ayitibwa Peetero yali akyaziddwa mu kifo ekyo.
19 Peetero bwe yali akyalowooza ku kwolesebwa, omwoyo+ ne gumugamba nti: “Laba! Abasajja basatu bakunoonya.
20 Situka okke wansi ogende nabo nga tobuusabuusa, kubanga nze mbatumye.”
21 Peetero n’akka n’agenda eri abasajja n’abagamba nti: “Nzuuno gwe munoonya. Nsonga ki ebaleese?”
22 Ne bamugamba nti: “Koluneeriyo+ omukulu w’ekibinja ky’abasirikale, omusajja omutuukirivu, atya Katonda, era ayogerwako obulungi mu ggwanga ly’Abayudaaya lyonna, Katonda yamulagidde ng’ayitira mu malayika omutukuvu okukutumya ogende mu nnyumba ye awulire by’onoogamba.”
23 Awo n’abayingiza mu nju ng’abagenyi be.
Enkeera n’agenda nabo awamu n’ab’oluganda abamu okuva mu Yopa.
24 Ku lunaku olwaddirira yayingira mu Kayisaliya, era Koluneeriyo yali abasuubira, ng’ayise ab’eŋŋanda ze ne mikwano gye egy’oku lusegere.
25 Peetero bwe yali agenda okuyingira, Koluneeriyo n’amusisinkana, n’agwa ku bigere bye n’amuvunnamira.
26 Naye Peetero n’amuyimusa ng’agamba nti: “Yimuka; nange ndi muntu buntu.”+
27 Awo n’ayingira nga bw’anyumya naye, n’asanga abantu bangi nga bakuŋŋaanye.
28 N’abagamba nti: “Mumanyi bulungi nti tekikkirizibwa mu Mateeka g’Abayudaaya Omuyudaaya okukolagana n’omuntu ow’eggwanga eddala+ oba okumusemberera; naye Katonda andaze nti sirina kutwala muntu yenna nti si mulongoofu oba nti si muyonjo.+
29 N’olwekyo, bwe nnayitiddwa saagaanye kujja. Kale mumbuulire ensonga entumizza.”
30 Koluneeriyo n’agamba nti: “Ennaku nnya emabega, nnali mu nnyumba yange nga nsaba ku ssaawa nga mwenda; mu kiseera ekyo omusajja eyali mu lugoye olumasamasa n’ayimirira mu maaso gange
31 n’aŋŋamba nti, ‘Koluneeriyo, okusaba kwo kuwuliddwa, n’ebintu ebirungi by’okolera abaavu Katonda abijjukidde.
32 Kale tumya e Yopa bakuyitire Simooni ayitibwa Peetero. Omusajja oyo yakyazibwa mu nnyumba ya Simooni omuwazi w’amaliba, abeera okumpi n’ennyanja.’+
33 Awo ne ndyoka nkutumya amangu ddala, era okoze bulungi okujja wano. Mu kiseera kino ffenna tuli wano mu maaso ga Katonda okuwulira ebintu byonna Yakuwa by’akulagidde okwogera.”
34 Awo Peetero n’agamba nti: “Mazima ddala ntegedde nti Katonda tasosola,+
35 naye mu buli ggwanga omuntu amutya n’akola ekituufu amukkiriza.+
36 Yaweereza abaana ba Isirayiri obubaka ng’ababuulira amawulire amalungi ag’emirembe+ okuyitira mu Yesu Kristo: oyo ye Mukama w’abantu bonna.+
37 Mumanyi ekyayogerwako mu Buyudaaya bwonna, okutandikira e Ggaliraaya+ nga Yokaana amaze okubuulira ebikwata ku kubatizibwa;
38 ekyo ekyayogerwako kikwata ku Yesu ow’e Nazaaleesi, engeri Katonda gye yamufukako omwoyo omutukuvu+ era n’amuwa amaanyi, n’agenda mu bitundu byonna ng’akola ebintu ebirungi era ng’awonya abo bonna abaali batawaanyizibwa Omulyolyomi,+ kubanga Katonda yali naye.+
39 Tuli bajulirwa b’ebintu byonna bye yakola mu nsi y’Abayudaaya ne mu Yerusaalemi; naye baamutta nga bamuwanika ku muti.
40 Katonda yamuzuukiza ku lunaku olw’okusatu+ era n’akkiriza alabibwe,
41 si bantu bonna, wabula ffe abajulirwa Katonda be yalonda edda, abaalya era abaanywa naye ng’amaze okuzuukira mu bafu.+
42 Ate era yatulagira okubuulira abantu n’okuwa obujulirwa mu bujjuvu+ nti oyo Katonda gwe yassaawo okuba omulamuzi w’abalamu n’abafu.+
43 Oyo bannabbi bonna gwe baawaako obujulirwa+ nti buli muntu yenna amukkiririzaamu asonyiyibwa ebibi okuyitira mu linnya lye.”+
44 Peetero bwe yali akyayogera ku bintu ebyo, omwoyo omutukuvu ne gukka ku abo bonna abaali bawulira ekigambo.+
45 Abakkiriza abajja ne Peetero abaali abakomole ne beewuunya, olw’okuba ekirabo ky’omwoyo omutukuvu kyaweebwa n’ab’amawanga.
46 Kubanga baabawulira nga boogera mu nnimi ez’enjawulo era nga bagulumiza Katonda.+ Awo Peetero n’agamba nti:
47 “Waliwo ayinza okugaana abantu bano okubatizibwa n’amazzi+ nga bamaze okufuna omwoyo omutukuvu nga ffe?”
48 Awo n’alagira babatizibwe mu linnya lya Yesu Kristo.+ Ne bamusaba asigale nabo okumala ennaku.
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Ebikolwa 10
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
Chapter 20
1 Awo olwatuuka ku lunaku lumu ku ezo, yali ng'ayigiriza abantu mu yeekaalu, ng'abuulira enjiri, bakabona abakulu n'abawandiisi wamu n'abakadde ne bamujjira;
2 ne boogera nga bamugamba nti Tubuulire; buyinza ki obukukoza bino? Oba ani eyakuwa obuyinza obwo?
3 N'addamu n'abagamba nti Nange ka mbabuuze ekigambo kimu; mumbulire:
4 okubatiza kwa Yokaana kwava mu ggulu nantiki mu bantu?
5 Ne bateesa bokka na bokka, nga bagamba nti Bwe tunaagamba Kwava mu ggulu; anaagamba nti Kiki ekyabalobera okumukkiriza?
6 Naye bwe tunaagamba ati Kwava mu bantu; abantu bonna banaatukuba amayinja: kubanga bakkiririza ddala Yokaana okuba nnabbi.
7 Ne baddamu nti tebamanyi gye kwava.
8 Yesu n'abagamba nti Kale nange siibabuulire mmwe buyinza obunkoza bino gye bwava.
9 N'asooka okubuulira abantu olugero luno nti Omuntu omu yasimba olusuku lw'emizabbibu, n'alusigira abalimi, n'agenda mu nsi endala n'alwayo.
10 Awo mu biro by'omwaka abalimi n'abatumira omuddu, bamuwe ku bibala by'omu lusuku lw'emizabbibu: naye abalimi ne bamukuba, ne bamusindika nga talina kintu.
11 N'ayongera okutuma omuddu omulala; n'oyo ne bamukuba, ne bamuswaza ne bamusindika nga talina kintu.
12 N'ayongera okutuma ow'okusatu: n'oyo naye ne bamufumita ne bamugoba.
13 Oyo mukama w'olusuku lw'emizabbibu n'agamba nti Nnaakola ntya? Ka ntume omwana wange omwagalwa: mpozzi oyo balimussaamu ekitiibwa.
14 Naye abalimi bwe baamulaba, ne bateesa bokka na bokka, nga bagamba nti Ono ye musika: tumutte, obusika bube bwaffe.
15 Ne bamugoba mu lusuku lw'emizabbibu, ne bamutta. Kale alibakola atya mukama w'olusuku lw'emizabbibu?
16 Alijja n'azikiriza abalimi abo, n'olusuku lw'emizabbibu aliruwa abalala. Bwe baawulira ebyo, ne bagamba nti Bireme okubaawo.
17 Naye ye n'abatunuulira n'agamba nti Kale kiki kino ekyawandiikibwa nti Ejjinja abazimbi lye baagaana, Eryo lye lyafuuka omutwe ogw'oku nsonda?
18 Buli agwa ku jjinja eryo alimenyekamenyeka; naye oyo gwe lirigwako, lirimufuumuula ng'enfuufu.
19 Awo abawandiisi ne bakabona abakulu ne basala amagezi okumussaako emikono mu kiseera ekyo; ne batya abantu; kubanga baategeera nti ku bo kw'ageredde olugero olwo.
20 Ne bamulabirira, ne batuma abakessi nga beefuula abatuukirivu, balandukire ku bigambo bye, balyoke bamuweeyo eri okufuga okw'owessaza n'eri obuyinza bwe.
21 Ne bamubuuza, nga bagamba nti Omuyigiriza, tumanyi ng'oyogera era ng'oyigiriza eby'amazima, so tososola mu bantu, naye oyigiriza mazima ekkubo lya Katonda:
22 kirungi ffe okuwanga Kayisaali omusolo, nantiki si weewaawo?
23 Naye n'ategeera obukuusa bwabwe, n'abagamba nti Mundage eddinaali.
24 Ekifaananyi ekiriko n'obuwandiikeko by'ani? Bo ne bagamba nti Bya Kayisaali.
25 N'abagamba nti Kale ebya Kayisaali mumusasulenga Kayisaali, n'ebya Katonda mumusasulenga Katonda.
26 Ne batayinza kuggya nsonga mu kigambo ekyo mu maaso g'abantu, ne beewuunya ky'azzeemu, ne basirika.
27 Abasaddukaayo abamu ne bajja gy'ali, abagamba nti tewali kuzuukira; ne bamubuuza,
28 nga bagamba nti Omuyigiriza, Musa yatuwandiikira nti Muganda w'omuntu bw'afanga ng'alina omukazi, nga talina mwana, muganda we awase omukazi oyo addizeewo muganda we ezzadde.
29 Kale waaliwo ab'oluganda musanvu: ow'olubereberye n'awasa omukazi, n'afa nga talina mwana;
30 n'ow'okubiri;
31 n'ow'okusatu n'amuwasa; era bwe batyo bali omusanvu ne bafa, ne batalekaawo baana.
32 Oluvannyuma n'omukazi n'afa.
33 Kale mu kuzuukira aliba muka ani ku abo? kubanga bonna omusanvu baamuwasa.
34 Yesu n'abagamba nti Abaana b'ensi eno bawasa, bafumbizibwa:
35 naye bali abasaanyizibwa okutuuka mu nsi eyo ne mu kuzuukira okw'omu bafu, tebawasa, so tebafumbizibwa:
36 kubanga n'okufa tebayinza kufa nate: kubanga bali nga bamalayika; era be baana ba Katonda, nga bwe bali abaana b'okuzuukira.
37 Okumanya ng'abafu bazuukira, ne Musa yakiraga ku Kisaka bwe yamuyita Mukama Katonda wa Ibulayimu, era Katonda wa Isaaka, era Katonda wa Yakobo.
38 Naye ye si Katonda wa bafu, naye wa balamu: kubanga bonna baba balamu ku bubwe.
39 Abawandiisi abamu ne baddamu, nga bagamba nti Omuyigiriza, oyogedde bulungi.
40 Kubanga tebaayaŋŋanga kumubuuza kigambo kyonna nate.
41 N'abagamba nti Boogera batya nga Kristo ye mwana wa Dawudi?
42 Kubanga Dawudi yennyini ayogera mu kitabo kya Zabbuli nti Mukama yagamba Mukama wange nti Tuula ku mukono gwange ogwa ddyo,
43 Okutuusa lwe ndifuula abalabe bo entebbe y'ebigere byo.
44 Dawudi amuyita Mukama we, kale mwana we atya?
45 Awo abantu bonna bwe baali nga bamuwulira, n'agamba abayigirizwa be nti
46 Mwekuumenga abawandiisi; abaagala okutambuliranga mu ngoye empanvu, abaagala okulamusibwanga mu butale, n'entebe ez'oku mwanjo mu makuŋŋaaniro, n'ebifo eby'ekitiibwa ku mbaga;
47 abanyaga ennyumba za bannamwandu, abasaba ennyo mu bunnanfuusi: abo balisalirwa omusango ogusinga obunene.


text:
Chapter 22
1 Tolabanga nte ya muganda wo newakubadde endiga ye ng'ekyama, ne weekweka okuva gye ziri: tolemanga kuzizza eri muganda wo.
2 Era muganda wo bw'aba nga takuli kumpi oba bw'oba nga tomumanyi, onoogitwalanga eka ewuwo, eneebeeranga naawe okutuusa muganda wo lw'aliginoonya, n'ogizza nate gy'ali.
3 Era onookolanga n'endogoyi ye bw'otyo; era onookolanga n'ekyambalo kye bw'otyo; era onookolanga na buli kintu ekya muganda wo ekinaamubulanga naawe ng'okironze: okwekweka si kulungi.
4 Tolabanga ndogoyi ya muganda wo newakubadde ente ye ng'egudde mu kkubo, ne weekweka okuva gye ziri: tolemanga kumubeera okuziyimusa nate.
5 Omukazi tayambalanga kya musajja, so n'omusajja tayambalanga kyambalo kya mukazi: kubanga buli akola ebyo wa muzizo eri Mukama Katonda wo.
6 Ekisu ky'ennyonyi bwe kiba nga kikuli mu maaso mu kkubo, ku muti gwonna oba wansi, obwana nga weebuli oba magi, nnyina ng'atudde ku bwana oba ku magi, totwalanga nnyina wamu n'amagi:
7 tolemanga kuta nnyina, naye oyinza okwetwalira obwana; olyoke olabenga ebirungi, era owangaalenga ennaku nnyingi.
8 Bw'ozimbanga ennyumba empya, onookolanga omuziziko ku ntikko, ng'omuntu yenna ayimye okwo n'agwa, olemenga okuleeta omusaayi ku nnyumba yo.
9 Tosiganga ngeri bbiri za nsigo mu lusuku lwo olw'emizabbibu: olemenga okufiirwa ebibala byonna, ensigo ze wasiga n'ekyengera eky'olusuku.
10 Tolimisanga nte n'endogoyi wamu.
11 Toyambalanga lugoye olugatta ebibiri, ebyoya ne segamwenge wamu.
12 Oneekoleranga amatanvuuwa mu mbiriizi nnya ez'ekyambalo kyo ky'oyambala.
13 Omusajja yenna bw'awasanga omukazi, n'ayingira gy'ali, n'amukyawa,
14 n'amuwawaabira eby'ensonyi, n'amuleetako erinnya ebbi, n'ayogera nti Nawasa omukazi ono, kale bwe nnamusembesera, ne ssimulabako bubonero bwa butamanya musajja:
15 awo kitaawe w'omukazi ne nayina ne balyoka baddira obubonero bw'omuwala oyo obw'obutamanya musajja ne babuleetera abakadde b'ekibuga mu mulyango:
16 kitaawe w'omuwala n’agamba abakadde nti Omusajja ono namuwa mwana wange okumuwasa, naye amukyaye;
17 era, laba, amuwawaabidde eby'ensonyi, ng'agamba nti Saalaba mu mwana wo bubonero bwa butamanya musajja; era naye obubonero bw'omwana wange obw'obutamanya musajja buubuno. Kale ne bayaliira ekyambalo mu maaso g'abakadde b'ekibuga.
18 Awo abakadde b'ekibuga ekyo ne batwala omusajja oyo ne bamukuba;
19 ne bamutanza sekeri eza ffeeza kikumi, ne baziwa kitaawe w'omuwala oyo, kubanga yamuleetako erinnya ebbi omuwala wa Isiraeri: era anaabanga mukazi we; tamugobanga ennaku ze zonna.
20 Naye oba ng'ekigambo kino kya mazima, obubonero bw'obutamanya musajja obutalabika mu muwala:
21 awo ne bafulumya omuwala oyo mu mulyango gw'ennyumba ya kitaawe, abasajja ab'omu kibuga kyabwe ne bamukuba amayinja ne bamutta: kubanga yakola obusirusiru mu Isiraeri, okwendera mu nnyumba ya kitaawe: bw'onoggyanga bw'otyo obubi wakati mu ggwe.
22 Bwe basanganga omusajja ng'asula n'omukazi eyafumbirwa bba, bombi bafenga omusajja eyasula n'omukazi, n'omukazi: bw'otyo bw'onoggyanga obubi mu Isiraeri.
23 Bwe wabangawo omuwala atamanyanga musajja ayogerezebwa omusajja, omusajja n'amusanga mu kibuga n'asula naye;
24 bombi munaabafulumyanga eri wankaaki w'ekibuga ekyo, ne mubakuba amayinja n'okufa ne bafa; omuwala kubanga teyakuba nduulu, ng'ali mu kibuga; n'omusajja kubanga yatoowaza mukazi wa munne: bw'otyo bw'onoggyanga obubi wakati mu ggwe.
25 Naye omusajja bw'asanganga omuwala ayogerezebwa mu nnimiro, omusajja n'amuwaliriza, n'asula naye; omusajja eyasula naye yekka y'anaafanga:
26 naye omuwala tolimukola kintu; ku muwala tekuli kibi ekinaamussa: kuba ng'omuntu bw'agolokokera ku munne n'amutta, n'ekigambo ekyo bwe kiri bwe kityo:
27 kubanga yamusanga mu nnimiro; omuwala ayogerezebwa n'akuba enduulu, ne watabaawo amulokola.
28 Omusajja bw'asanganga omuwala atamanyanga musajja, atayogerezebwa, n'amukwata n'asula naye ne babalaba;
29 kale omusajja eyasula naye anaamuwanga kitaawe w'omuwala sekeri eza ffeeza amakumi ataano, era anaabanga mukazi we, kubanga yamutoowaza; tayinza kumugoba ennaku ze zonna.
30 Omusajja tawasanga mukazi wa kitaawe, so tabikkulanga lukugiro lwa kitaawe.


text:
ESSUULA EY’OKUTAANO
Ekinunulo—Ekirabo eky’Omuwendo Ennyo Katonda Kye Yatuwa
1, 2. (a) Kiki ekifuula ekirabo okuba eky’omuwendo? (b) Lwaki ekinunulo kye kirabo ekisingayo okuba eky’omuwendo ku birabo Katonda bye yatuwa?
KIRABO ki ekisingayo obulungi kye wali ofunye? Ekirabo tekirina kuba kya bbeeyi okusobola okuba eky’omuwendo gy’oli. Ekirabo ekiba kikuweereddwa bwe kikusanyusa oba bwe kiba nga kye kintu kyennyini ky’obadde weetaaga, okisiima nnyo.
2 Ku birabo ebingi ennyo Katonda by’atuwadde, kuliko kimu kye twetaaga ennyo okusinga ebirala byonna. Kye kirabo ekisingayo okuba eky’omuwendo Katonda kye yawa abantu. Mu ssuula eno, tugenda kuyiga nti Yakuwa yatuma Omwana we, Yesu Kristo, tusobole okufuna obulamu obutaggwaawo. (Soma Matayo 20:28.) Eky’okuba nti Yakuwa yatuma Yesu ku nsi aweeyo obulamu bwe ng’ekinunulo, kiraga nti atwagala nnyo.
EKINUNULO KYE KI?
3. Lwaki abantu bafa?
3 Ekinunulo ye nteekateeka Yakuwa gye yakola okusobola okununula abantu okuva mu kibi n’okufa. (Abeefeso 1:7) Okusobola okutegeera ensonga lwaki twali twetaaga ekinunulo, twetaaga okutegeera ebyaliwo mu lusuku Edeni emyaka nkumi na nkumi emabega. Bazadde baffe abaasooka, Adamu ne Kaawa, baayonoona, era ekyo kyabaviirako okufa. Naffe tufa olw’okuba twasikira ekibi okuva ku Adamu ne Kaawa.—Laba Ekyongerezeddwako Na. 9.
4. Adamu ye yali ani, era kintu ki eky’omuwendo Katonda kye yamuwa?
4 Yakuwa bwe yatonda omuntu eyasooka, Adamu, yamuwa ekintu eky’omuwendo ennyo. Yawa Adamu obulamu obutuukiridde. Adamu yali atuukiridde mu mubiri ne mu birowoozo. Yali tayinza kulwala, kukaddiwa, wadde okufa. Olw’okuba Yakuwa ye yatonda Adamu, ye yali kitaawe. (Lukka 3:38) Yakuwa yayogeranga ne Adamu. Katonda yannyonnyola Adamu ekyo kye yali amwetaaza era yamuwa omulimu ogwandimuletedde essanyu.—Olubereberye 1:28-30; 2:16, 17.
5. Bayibuli eba etegeeza ki bw’egamba nti Adamu yatondebwa “mu kifaananyi kya Katonda”?
5 Adamu yatondebwa “mu kifaananyi kya Katonda.” (Olubereberye 1:27) Kino kitegeeza nti Yakuwa yamutonda ng’alina engeri eziringa ezize, era ezimu ku ngeri ezo kwe kwagala, amagezi, obwenkanya, n’amaanyi. Ate era Yakuwa yawa Adamu eddembe ery’okwesalirawo. Adamu teyali nga kyuma ekikolera ku programu eyakikolerwamu. Katonda yamutonda ng’alina eddembe ery’okusalawo okukola ekirungi oba ekibi. Singa Adamu yasalawo okugondera Katonda, yandibadde mulamu emirembe gyonna mu Lusuku lwa Katonda.
6. Adamu bwe yajeemera Katonda, biki bye yafiirwa, era kino kyatuviiramu ki?
6 Adamu bwe yajeemera Katonda n’asalirwa ogw’okufa, yafiirwa ebintu bingi. Yafiirwa enkolagana ennungi ennyo gye yalina ne Yakuwa, obulamu obutuukiridde, n’olusuku olwali lulabika obulungi Katonda mwe yali amutadde. (Olubereberye 3:17-19) Adamu ne Kaawa bwe baasalawo okujeemera Katonda, baafiirwa obulamu obutuukiridde era ne babufiiriza n’abaana be bandizadde. Olw’ekyo Adamu kye yakola, “ekibi kyayingira mu nsi, okufa ne kuyitira mu kibi, okufa ne kubuna ku bantu bonna kubanga bonna baayonoona.” (Abaruumi 5:12) Adamu bwe yayonoona, ‘yeetunda’ mu buddu bw’ekibi n’okufa era naffe n’atutundiramu. (Abaruumi 7:14) Waliwo essuubi lyonna nti tusobola okununulibwa okuva mu buddu obwo? Yee, weeriri.
7, 8. Ekigambo ekinunulo kitegeeza ki?
7 Ekinunulo kye ki? Ekigambo “ekinunulo” kirina amakulu ga mirundi ebiri. Agasooka, ky’ekyo ekiweebwayo okusobola okununula omuntu oba ekintu. Ag’okubiri, ky’ekyo ekiweebwayo okusasulira ekintu.
8 Tewali muntu yali ayinza kusasulira ekyo Adamu kye yatufiiriza bwe yayonoona n’atuleetera okufa. Naye Yakuwa yakola enteekateeka okutununula okuva mu kibi n’okufa. Ka tulabe engeri ekinunulo gye kyaweebwayo era n’engeri gye kituganyulamu.
ENTEEKATEEKA YAKUWA GYE YAKOLA EKINUNULO KIWEEBWEYO
9. Kiki ekyali kirina okuweebwayo ng’ekinunulo?
9 Tewali n’omu ku ffe yali ayinza kuwaayo kinunulo okusasulira obulamu obutuukiridde Adamu bwe yatufiiriza. Lwaki? Olw’okuba ffenna tetutuukiridde. (Zabbuli 49:7, 8) Ekinunulo ekyalina okuweebwayo bwali bulina kuba bulamu bwa muntu atuukiridde. Bayibuli egamba nti Yesu ‘yeewaayo okuba ekinunulo ku lwa bonna.’ (1 Timoseewo 2:6) Obulamu obutuukiridde Yesu bwe yawaayo bwali bwenkanankanira ddala n’obwo Adamu bwe yatufiiriza.
10. Yakuwa yakola nteekateeka ki ekinunulo kisobole okuweebwayo?
10 Yakuwa yakola nteekateeka ki ekinunulo kisobole okuweebwayo? Yakuwa yatuma ku nsi Omwana we gw’asinga okwagala. Omwana oyo ye Yesu, era Yakuwa gwe yasooka okutonda. (1 Yokaana 4:9, 10) Yesu yakkiriza okuva mu ggulu awaali Kitaawe. (Abafiripi 2:7) Yakuwa yateeka obulamu bwa Yesu mu lubuto lwa Maliyamu, bw’atyo Yesu n’azaalibwa ku nsi ng’omuntu eyali atuukiridde, ataalina kibi.—Lukka 1:35.
11. Omuntu omu yasobola atya okuba ekinunulo eky’abantu bonna?
11 Adamu, omuntu eyasooka, bwe yajeemera Katonda, yafiiriza abantu bonna obulamu obutuukiridde. Waliwo omuntu eyali asobola okuggyawo okufa Adamu kwe yaleetera abantu bonna? Yee. (Soma Abaruumi 5:19.) Yesu, omuntu ataayonoona, yawaayo obulamu bwe obutuukiridde okuba ekinunulo. (1 Abakkolinso 15:45) Obulamu obwo obutuukiridde Yesu bwe yawaayo Katonda bw’ajja okusinziirako okuggyawo okufa Adamu kwe yaleetera abantu bonna.—1 Abakkolinso 15:21, 22.
12. Lwaki Yesu yalina okubonaabona ennyo?
12 Bayibuli eraga nti Yesu yabonyaabonyezebwa nnyo nga tannattibwa. Yakubibwa embooko, yakomererwa ku muti, era yafiira mu bulumi obw’amaanyi ennyo. (Yokaana 19:1, 16-18, 30) Lwaki Yesu yalina okubonaabona ennyo bw’atyo? Olw’okuba Sitaani yagamba nti tewali muntu asobola kunywerera ku Katonda singa aba ayolekaganye n’okugezesebwa okw’amaanyi ennyo. Yesu yakiraga nti omuntu atuukiridde asobola okunywerera ku Katonda ne bw’aba ng’ali mu mbeera nzibu nnyo. Yakuwa ateekwa okuba nga yasanyuka nnyo okulaba nga Yesu asigadde mwesigwa gy’ali!—Engero 27:11; laba Ekyongerezeddwako Na. 15.
13. Ekinunulo kyasasulwa kitya?
13 Ekinunulo kyasasulwa kitya? Kyasasulwa Yesu bwe yawaayo eri Kitaawe omuwendo gw’obulamu bwe. Ku lunaku olw’ekkumi n’ennya, mu mwezi oguyitibwa Nisaani ku kalenda y’Ekiyudaaya, mu mwaka ogwa 33, Yakuwa yaleka abalabe ba Yesu ne bamutta. (Abebbulaniya 10:10) Oluvannyuma lw’ennaku ssatu, Yakuwa yazuukiza Yesu n’omubiri ogw’omwoyo, so si na mubiri gwa nnyama. Oluvannyuma Yesu yaddayo mu ggulu eri Kitaawe, n’awaayo gy’ali omuwendo gw’obulamu bwe obutuukiridde, bw’atyo n’asasula ekinunulo. (Abebbulaniya 9:24) Olw’okuba ekinunulo kyasasulwa, kati tulina essuubi ery’okununulwa okuva mu kibi n’okufa.—Soma Abaruumi 3:23, 24.
OGANYULWA OTYA MU KINUNULO?
14, 15. Kiki kye tulina okukola okusobola okusonyiyibwa ebibi byaffe?
14 Ne mu kiseera kino tuganyulwa mu kinunulo. Ka tulabe engeri gye tuganyulwamu kati n’engeri gye tujja okuganyulwa mu biseera eby’omu maaso.
15 Ebibi byaffe bisonyiyibwa. Si kyangu kukola kituufu buli kiseera. Tusobya mu bigambo ne mu bikolwa. (Abakkolosaayi 1:13, 14) Kiki kye tulina okukola okusobola okusonyiyibwa? Tulina okulaga Yakuwa nti tunakuwalidde ensobi gye tuba tukoze era ne tumwegayirira atusonyiwe. Bwe tukola bwe tutyo, tuba bakakafu nti ebibi byaffe bisonyiyiddwa.—1 Yokaana 1:8, 9.
16. Kiki kye tulina okukola okusobola okuba n’omuntu ow’omunda omulungi?
16 Tusobola okuba n’omuntu ow’omunda omulungi. Omuntu waffe ow’omunda bw’aba atulumiriza olw’ekintu ekibi kye tuba tukoze, tuwulira bubi, era tuyinza okuwulira ng’abatalina mugaso. Naye tetusaanidde kuggwaamu maanyi. Bwe twegayirira Yakuwa atusonyiwe, tuba bakakafu nti ajja kutuwuliriza era nti ajja kutusonyiwa. (Abebbulaniya 9:13, 14) Yakuwa ayagala tumubuulire ebizibu byaffe n’obunafu bwaffe. (Abebbulaniya 4:14-16) Bwe tukola bwe tutyo, tusobola okuba n’enkolagana ennungi ne Katonda.
17. Kiki kye tujja okufuna olw’okuba Yesu yatufiirira?
17 Tulina essuubi ery’okufuna obulamu obutaggwaawo. Bayibuli egamba nti: “Empeera y’ekibi kwe kufa, naye ekirabo Katonda ky’agaba bwe bulamu obutaggwaawo okuyitira mu Kristo Yesu Mukama waffe.” (Abaruumi 6:23) Olw’okuba Yesu yatufiirira, tulina essuubi ery’okubeerawo emirembe gyonna nga tuli balamu bulungi. (Okubikkulirwa 21:3, 4) Naye kiki kye tulina okukola okusobola okufuna obulamu obwo?
OYINZA OTYA OKULAGA NTI OSIIMA EKINUNULO?
18. Tukakasiza ku ki nti Yakuwa atwagala nnyo?
18 Lowooza ku ssanyu ly’owulira nga waliwo akuwadde ekirabo ekirungi ennyo. Ekinunulo kye kirabo ekisingayo okuba eky’omuwendo kye twali tufunye, era tusaanidde okulaga Yakuwa nti tusiima ekirabo ekyo. Yokaana 3:16 wagamba nti, “Katonda yayagala nnyo ensi n’awaayo Omwana we eyazaalibwa omu yekka.” Mazima ddala, Yakuwa okuwaayo Omwana we gw’ayagala ennyo, Yesu, ku lwaffe, kiraga nti atwagala nnyo. Ate era tukimanyi nti ne Yesu atwagala nnyo, kubanga yakkiriza okutufiirira. (Yokaana 15:13) Ekinunulo bukakafu obulaga nti Yakuwa ne Yesu bakwagala nnyo.—Abaggalatiya 2:20.
19, 20. (a) Oyinza otya okufuuka mukwano gwa Yakuwa? (b) Oyinza otya okulaga nti okkiririza mu ssaddaaka y’ekinunulo kya Yesu?
19 Okuva bw’okitegedde nti Katonda atwagala nnyo, kati oyinza otya okufuuka mukwano gwe? Tekiba kyangu kwagala muntu gw’otomanyi. Yokaana 17:3 walaga nti tusobola okumanya Yakuwa. Bw’oneeyongera okuyiga ebikwata ku Yakuwa, ojja kweyongera okumwagala, ojja kwagala okumusanyusa, era ojja kufuuka mukwano gwe. N’olwekyo, weeyongere okuyiga Bayibuli kikusobozese okweyongera okumanya ebikwata ku Yakuwa.—1 Yokaana 5:3.
20 Kkiririza mu ssaddaaka y’ekinunulo kya Yesu. Bayibuli egamba nti: “Oyo akkiririza mu Mwana alina obulamu obutaggwaawo.” (Yokaana 3:36) Kitegeeza ki okukkiririza mu Yesu? Kitegeeza okukola ebyo Yesu bye yatuyigiriza. (Yokaana 13:15) Tetulina kugamba bugambi nti tukkiririza mu Yesu. Okulaga nti tukkiririza mu kinunulo, tulina okubaako kye tukolawo. Yakobo 2:26 wagamba nti: ‘Okukkiriza okutaliiko bikolwa kuba kufu.’
21, 22. (a) Lwaki twandifubye okubeerangawo ku mukolo gw’okujjukira okufa kwa Kristo buli mwaka? (b) Kiki ekijja okunnyonnyolwa mu Ssuula 6 ne 7?
21 Beerangawo ku mukolo gw’okujjukira okufa kwa Kristo. Yesu bwe yali anaatera okuttibwa, yatugamba tujjukirenga okufa kwe. Ekyo tukikola buli mwaka, era omukolo ogwo tuguyita Ekijjukizo oba ‘Eky’Ekiro kya Mukama Waffe.’ (1 Abakkolinso 11:20; Matayo 26:26-28) Yesu ayagala tujjukire nti yawaayo obulamu bwe obutuukiridde okutununula. Yagamba nti: “Mukolenga bwe mutyo okunzijukiranga.” (Soma Lukka 22:19.) Bw’obaawo ku mukolo gw’Ekijjukizo, oba okiraga nti osiima ekinunulo awamu n’okwagala okungi ennyo Yakuwa ne Yesu kwe baatulaga.—Laba Ekyongerezeddwako Na. 16.
22 Ekinunulo kye kirabo ekisingayo okuba eky’omuwendo. (2 Abakkolinso 9:14, 15) Ekirabo ekyo kijja kuganyula n’abantu abaafa. Essuula ey’omukaaga n’omusanvu zijja kunnyonnyola engeri ekyo gye kinaasobokamu.


text:
Chapter 3
1 Gano ge mawanga Mukama ge yaleka okukema Isiraeri olw'abo, bonna ku bo abataamanya ntalo zonna eza Kanani;
2 kyokka emirembe gy'abaana ba Isiraeri bamanye, okubayigiriza okulwana, bo abaali tebamanyiiko n'akatono olubereberye;
3 abakungu abataano ab'Abafirisuuti, n'Abakanani bonna, n'Abasidoni, n'Abakiivi abaatuulanga ku lusozi Lebanooni, okuva ku lusozi Baalukerumoni okutuusa awayingirirwa mu Kamasi.
4 Era baali ba kukema Isiraeri, okumanya oba nga bagenda okuwulira ebiragiro bya Mukama bye yalagira bajjajjaabwe ku bwa Musa.
5 Abaana ba Isiraeri ne batuula mu Bakanani; Omukiiti, n'Omwamoli, n'Omuperizi, n'Omukiivi, n'Omuyebusi:
6 ne bawasa abawala baabwe okuba abakazi baabwe, ne bawa abawala baabwe bo eri batabani baabwe, ne baweereza bakatonda baabwe.
7 Abaana ba Isiraeri ne bakola ekyali mu maaso ga Mukama ekibi, ne beerabira Mukama Katonda waabwe; ne baweerezanga Babaali ne Baasera.
8 Obusungu bwa Mukama kyebwava bubuubuuka ku Isiraeri, n'abatunda mu mukono gwa Kusanurisasaimu kabaka w'e Mesopotamiya: abaana ba Isiraeri ne baweerereza Kusanurisasaimu emyaka munaana,
9 Awo abaana ba Isiraeri bwe bakaabira Mukama, Mukama n'abayimusiza omulokozi abaana ba Isiraeri, eyabalokola, ye Osunieri mutabani wa Kenazi, ye mwanawaabo owa Kalebu.
10 Omwoyo gwa Mukama ne gumujjira, n'alamula Isiraeri; n'agenda okutabaala, Mukama n'agabula Kusanurisasaimu kabaka w'e Mesopotamiya mu mukono gwe: omukono gwe ne guwangula Kusanurisasaimu.
11 Ensi n'ewummulira emyaka ana. Osunieri mutabani wa Kenazi n'afa:
12 Awo abaana ba Isiraeri ne beeyongera nate okukola ekyali mu maaso ga Mukama ekibi: Mukama n'awa Eguloni kabaka wa Moabu amaanyi okulwana ne Isiraeri, kubanga baali bakoze ekyali mu maaso ga Mukama ekibi.
13 Ne yeekuŋŋaanyiza abaana ba Amoni ne Amaleki; n'agenda n'akuba Isiraeri, ne balya ekibuga eky'enkindu.
14 Abaana ba Isiraeri ne baweerereza Eguloni kabaka wa Mowaabu emyaka kkumi na munaana.
15 Naye abaana ba Isiraeri bwe baakaabira Mukama, Mukama n'abayimusiza omulokozi, Ekudi mutabani wa Gera, Omubenyamini, eyali owa kkono: abaana ba Isiraeri ne bamukwasa ekirabo akitwalire Eguloni kabaka wa Mowaabu.
16 Ekudi ne yeeweeseza ekitala eky'obwogi obubiri, obuwanvu bwakyo omukono gumu; n'akyesiba ku kisambi kye ekya ddyo munda mu ngoye ze.
17 N'awa Eguloni kabaka wa Mowaabu ekirabo: Eguloni yali musajja munene nnyo.
18 Awo bwe yamala okuwa ekirabo; n'asindika abantu abaali beetisse ekirabo.
19 Naye ye kennyini n'addayo ng'akoma ku mayinja agaali okumpi w'e Girugaali, n'ayogera nti Ntumiddwa ebigambo eby'ekyama eri ggwe, kabaka. N'ayogera nti Musirike. Bonna abaali bayimiridde naye ne bafuluma ne bamuleka.
20 Ekudi n'ajja gy'ali; yali atudde omu yekka mu nju ye eya waggulu ey'okuwolawolerangamu. Ekudi n'ayogera nti Nnina ebigambo ebiva eri Katonda gy'oli. N'ayimuka ku ntebe ye.
21 Ekudi n'agolola omukono gwe ogwa kkono, n'aggya ekitala ku kisambi ekya ddyo, n'amufumita olubuto:
22 n'ekiti nakyo ne kibuliramu; amasavu ne gazibikira ekitala we kiyingiridde, kubanga teyasowola kitala mu lubuto lwe, ne kiviiramu nnyuma.
23 Awo Ekudi n'afuluma n'agenda mu kisasi, n'amuggalirawo enzigi z'enju eya waggulu, n'azisiba.
24 Awo bwe yamala okufuluma, abaddu be ne bajja; ne balaba, era, laba, enzigi z'enju eya waggulu nga zisibiddwa; ne boogera nti Aliŋŋanga abisse ku bigere bye mu nju ye ey'okuwolawolerangamu.
25 Ne balindirira okutuusa ensonyi lwe zaabakwata: era, laba, nga taggulawo nzigi za nju eya waggulu; awo ne baddira ekisumuluzo, ne baziggulawo: era, laba, mukama waabwe ng'agudde wansi afudde.
26 Ekudi n'awona nga bakyalindirira, n'ayita ku mayinja, n'awona n'atuuka e Seyiri.
27 Awo olwatuuka, bwe yatuuka, n'afuuwa ekkondeere mu nsi ya Efulayimu ey'ensozi, abaana ba Isiraeri ne baserengetera wamu naye okuva mu nsi ey'ensozi, naye ng'abakulembera.
28 N'abagamba nti Mungoberere: kubanga Mukama agabudde abalabe bammwe Abamowaabu mu mukono gwammwe. Ne bamugoberera ne baserengeta, ne beekwata emisomoko gya Yoludaani nga balwana n'Abamowaabu, ne bataganya muntu kusomoka.
29 Ne batta ku Mowaabu mu biro ebyo abasajja nga kakumi, buli muntu ow'amaanyi na buli muntu muzira; so tekwawonako muntu.
30 Awo Mowaabu n'ajeemulwa ku lunaku olwo n'omukono gwa Isiraeri: Ensi n'ewummulira emyaka kinaana.
31 Samugali mutabani wa Anasi n'addirira oyo, n'atta ku Bafirisuuti abasajja lukaaga n'omuwunda ogusoya ente: era naye n'alokola Isiraeri.


text:
Chapter 17
1 Ekibiina kyonna eky'abaana ba Isiraeri ne batambula okuva mu ddungu lya Sini, mu bisulo byabwe, mu kiragiro kya Mukama, ne basula mu Lefidimu; so nga tewali mazzi abantu banywe.
2 Abantu kyebaava bamuyombesa Musa, ne boogera nti Tuwe amazzi tunywe. Musa n'abagamba nti Lwaki okunnyombesa nze? Lwaki okumukema Mukama?
3 Abantu ne baba n'ennyonta eyo ey'amazzi, abantu ne bamwemulugunyiza Musa, ne boogera nti Lwaki watuggya e Misiri, okututta ffe n'abaana baffe n'ebisibo byaffe n'ennyonta?
4 Musa n'amukaabirira Mukama ng'ayogera nti Naabakola ntya abantu bano? babulako katono bankube amayinja.
5 Mukama n'amugamba Musa nti Yita mu maaso g'abantu, otwale wamu naawe ku bakadde ba Isiraeri; n'omuggo gwo, gwe wakubya omugga, ogukwate mu mukono gwo, ogende.
6 Laba nze naayimirira mu maaso go eyo ku lwazi ku Kolebu; naawe onookuba olwazi, amazzi ganaavaamu, abantu banywe. N'akola bw'atyo Musa mu maaso g'abakadde ba Isiraeri.
7 N'atuuma ekifo erinnya lyakyo Masa ne Meriba, olw'okuyomba kw'abaana ba Isiraeri, n'okuba nga baakema Mukama, nga boogera nti Mukama ali mu ffe nantiki?
8 Abamaleki ne bajja, ne balwanyisa Isiraeri mu Lefidimu.
9 Musa n'agamba Yoswa nti Otulondere abantu, ogende, olwane n'Abamaleki: enkya naayimirira ku ntikko y'olusozi, omuggo gwa Katonda nga guli mu mukono gwange.
10 N'akola bw'atyo Yoswa nga bwe yamulagira Musa, n'alwana n'Abamaleki : Musa ne Alooni ne Kuli ne balinnya ku ntikko y'olusozi.
11 Awo olwatuuka Musa bwe yayimusa omukono gwe, Isiraeri n'agoba: bwe yagussa omukono gwe, Abamaleki ne bagoba.
12 Naye emikono gya Musa ne gitendewererwa; ne batwala ejjinja ne baliteeka wansi we, n'alituulako; Alooni ne Kuli ne bawanirira emikomo gye, omu eruuyi n'omu eruuyi; emikono gye ne ginywera okutuusa enjuba okugwa.
13 Yoswa n'asuula Amaleki n'abantu be n'obwogi bw'ekitala.
14 Mukama n'agamba Musa nti Wandiika ekyo mu kitabo okubeera ekijjuluzo okibuulire Yoswa mu matu ge: nga ndisangulira ddala okujjukirwa kwa Amaleki wansi w'eggulu.
15 Musa n'azimba ekyoto, n'akituuma erinnya lyakyo Yakuwa bendera yange:
16 n'ayogera nti Mukama alayidde: Mukama alirwana ne Amaleki emirembe n'emirembe.


text:
Chapter 18
1 Yesero, kabona wa Midiyaani, mukoddomi wa Musa, n'awulira byonna Katonda bye yakolera Musa ne Isiraeri abantu be, nti Mukama yaggyamu Isiraeri mu Misiri.
2 Yesero, mukoddomi wa Musa, n'atwala Zipola, mukazi wa Musa, bwe yamugoba,
3 ye n'abaana be babiri; erinnya ly'omu mu bo Gerusomu; kubanga yayogera nti Nali mugenyi mu nsi etali yange:
4 n'erinnya ery'omulala Eryeza; kubanga yayogera nti Katonda wa kitange yali mubeezi wange n'amponya mu kitala kya Falaawo:
5 Yesero, mukoddomi wa Musa, n'ajja n'abaana be ne mukazi we eri Musa mu ddungu eryo gye yasula ku lusozi lwa Katonda:
6 n'agamba Musa nti Nze mukoddomi wo Yesero nzize gy'oli ne mukazi wo n'abaana be bombi wamu naye.
7 Musa n'avaayo okusisinkana mukoddomi we, n'akutama, n'amunywegera; ne babuuzagana nti Otyanno? ne bayingira mu weema.
8 Musa n'abuuiira mukoddomi we byonna Mukama bye yakola Falaawo n'Abamisiri ku lwa Isiraeri, ebizibu byonna ebyababeerako mu kkubo, era Mukama bwe yabawonya.
9 Yesero n'asanyuka ku lw'obulungi bwonna Mukama bwe yakola Isiraeri, kubanga yabalokola mu mukono gw'Abamisiri.
10 Yesero n'ayogera nti Yeebazibwe Mukama eyabalokola mu mukono gw'Abamisiri, ne mu mukono gwa Falaawo; eyalokola abantu mu mukono gw'Abamisiri.
11 Kaakano ntegedde nti Mukama ye mukulu okusinga bakatonda bonna: weewaawo mu kigambo mwe beenyumiririza ku bo.
12 Yesero mukoddomi wa Musa, n'atwala ekiweebwayo ekyokebwa ne ssaddaaka eri Katonda: Alooni n'ajja, n'abakadde bonna aba Isiraeri, balye emmere awamu ne mukoddomi wa Musa mu maaso ga Katonda.
13 Awo olwatuuka enkya Musa n'atuula okubalamula abantu: abantu ne bayimirira nga beetoolodde Musa okusooka enkya okutuusa olweggulo.
14 Mukoddomi wa Musa bwe yalaba byonna bye yakolera abantu, n'ayogera nti Kiki kino ky'okolera abantu? Lwaki ggwe wekka ggwe otudde, abantu ne baba nga bayimiridde okukwebungulula, okuva enkya okuzibya obudde.
15 Musa n'agamba mukoddomi we nti Kubanga abantu bajja gye ndi okubuuza Katonda:
16 bwe baba n'ekigambo, ne bajja gye ndi; nange mbasaalira omusango omuntu ne munne, ne mbategeeza amateeka ga Katonda, n'ebiragiro bye.
17 Mukoddomi wa Musa n'amugamba nti Ekigambo ky'okola si kirungi.
18 Tolirema kusiriira ggwe n'abantu bano abali awamu naawe: kubanga ekigambo kizitowa okusinga bw'oyinza ggwe: toyinza kukituukiriza wekka.
19 Kaakano wulira eddoboozi lyange, naakuteeseza ebigambo, Katonda abe naawe: obabeerere abantu eri Katonda, oleete ensonga eri Katonda
20 naawe olibayigiriza amateeka n'ebiragiro, era olibalaga ekkubo eribagwanidde okuyitamu, n'emirimu egibagwanidde okukola.
21 Nate olonde mu bantu bonna abasajja abasaana, abatya Katonda, ab'amazima, abakyawa amagoba agatali ga butuukirivu; obakuze ku bo, babe abakulu b'enkumi, n'abakulu b'ebikumi, n'abakulu b'amakumi ataano, n'abakulu b'amakumi:
22 babasalire abantu omusango ebiseera byonna: kale buli nsonga nnene banaagikuleeteranga ggwe, naye buli nsonga ntono banaagiramulanga bokka: bwe kityo kinaabeeranga kyangu ku ggwe, nabo baneetikkanga wamu naawe.
23 Bw'olikola ekigambo ekyo, era Katonda bw'alikulagira bw'atyo, n'olyoka oyinza okugumiikiriza ggwe, n'abantu abo bonna baligenda mu kifo kyabwe mu mirembe.
24 Awo Musa n'awulira eddoboozi lya mukoddomi we, n'akola byonna bye yayogera.
25 Musa n'alonda abasajja abasaanye mu Isiraeri yenna, n'abakuza ku bantu, abakulu ab'enkumi, abakulu b'ebikumi, abakulu b'amakumi ataano, n'abakulu b'amakumi.
26 Ne balamulanga abantu ebiseera byonna; ensonga enzibu baazireeteranga Musa, naye buli nsonga ntono baagiramulanga bokka.
27 Musa n'asiibula mukoddomi we; n'agenda mu nsi ye ye.


text:
BWE yayimba ‘Emmundu ku ggomboloola’ oluyimba omuli obubaka obubuulirira abasajja okuva ku bikolwa by’obwenzi, abantu ne balowooza nti Kazibwe Kapo eyaluyimba, emmundu eyiye yagitereka nga takyatabaala mu bakazi.
Kyokka okusinziira ku biriwo kati, kirabika loodi ono ebigambo bye tabiteekanga mu nkola, agenda bugenzi mu maaso na kukekeza nnyago.
Omuwala nkubakyeyo agamba nti ye mukyala wa Kazibwe Kapo, amutabukidde lwa kwagala muwala omulala n’amuzaalamu n’omwana kyokka nga bulijjo amukakasa nga bw’atalinaayo mukazi mulala okuggyako ye.
Joweliya Maria Nabuliba akolera mu Aalborg mu Denmark bw’akomawo mu Uganda abeera Buziga.
Agamba nti amaze emyaka kati mwenda (okuva mu 2008) nga baagalana ne Kazibwe Kapo era mu December lwe yasemba okujja mu ggwanga bakkiriziganya laavu yaabwe bagitwale ku ddaala eddala bakole embaga.
Nabuliba agamba nti okuva lwe yaddayo e Denmark abadde akola na maanyi ng’asonda ssente za mbaga kyokka kyamubuuseeko okuwulira nti Kazibwe Kapo ate alinayo omuwala omulala Sharuwa Namakula eyaakamuzaalira bbebi era n’ono ateekateeka kumukuba mbaga.
Omu ku mikwano gya Nabuliba ataayagadde kumwatuukiriza mannya yagambye nti omuwala ono (Nabuliba) abadde ateeka omusimbi mu Kapo ng’amulinamu essuubi ddene era azze amulaga eri abamu ku booluganda ne bazadde be bamumanye n’enkolagana gye balina.
NABULIBA ALwAWO OKUDDA
Wakati mu busungu n’okusoberwa, Nabuliba aliko abamu ku booluganda lwe be yasindise ewa Kapo boogerezeganye ku nsonga zino okulaba nga bagonjoola ensonga kyokka eno tewali kyamaanyi kyatuukiddwako.
Kapo yagambye nti Nabuliba amwagala wabula yeekokkodde ebbuba ly’alina n’awera nti si mwetegefu kulekawo Sharuwa ekyayongedde okunyiiza Nabuliba.
Kazibwe Kapo bwe yatuukiriddwa ku ssimu ku bya Nabuliba, yasoose kwekanga n’abuuza bwe twabitegedde kyokka oluvannyuma n’ategeeza nga bw’atayagala kuzoogerako kyokka oluvannyuma yakkirizza okubaako ky’atangaaza.
Kapo yategeezezza nga Nabuliba bw’amumanyi era yaliko muganzi we naye enkolagana eyo yaggwaawo era tayagala kumwogerako kiwanvu.
Yayongeddeko nti Nabuliba alwawo okudda mu Uganda nga n’olumu amala emyaka etaano nga tamulabyeko kale tasobola kumutwala nga mukyala we nga tatuukiriza ebyo omusajja bye yeetaaga ku mukazi kyokka nga ne Denmark gy’abeera takakasa nti ddala talinayo muntu.
Wano we yasinzidde okumusaba obutamutabulira maka ge buli omu yeesonyiwe munne. Kapo n’ebizibu by ’abaka zi Nabuliba si ye mukyala asoose okufuna obutakkaanya ne Kapo, mu February wa 2016 Sharuwa naye yeecangira ku Kapo ng’amulanga okuzaala ebbali n’amuleetera abaana wabula ensonga baazigonjoola ne baddamu okukwatagana era ku nkomerero y’omwaka oguwedde yamuwadde n’ekirabo k’okumuzaalira bbebi.
Kigambibwa nti Kapo yalinako enkolagana ey’enjawulo n’omuyimbi Hajati Madinah Bibuuza kyokka ne balemagana. Kapo alina abaana abakulu nga kigambibwa nti yayawukana ne maama waabwe.


text:
Bya Shamirah Nabiddo
ENSANGI zino, oyo asobola okuyiiya y’ayinza okutandikawo omulimu oba okufuna mu mulimu gw’akola. Ne John Paul Wasswa, omutuuze w’e Kyengera mu Wakimese zooni, alunda mbwa nga bizinensi era mw’afuna. Embwa azirundira waka, mu kifo kya ffuuti 100 ku 100 mwe yazimba ebiyumba 20 n’abisalamu obusenge mw’azissa.
Olwaleero alina embwa 170 ez’ebika eby’enjawulo mw’aggya ssente.
Entandikwa
Wasswa alina emyaka 47. Mutabani wa Esperito Banada eyali omutuuze w’e Kyengera. Anyumya: Nasoma ne ntuuka mu Yunivasite e Makerere era nfuna diguli y’obusomesa naye emirimu bwe gyambula kwe kuyiiya eky’okukola.
Bwe nalemwa okufuna mu ssomero lya Gavumenti, mu masomero g’obwannannyini gye nasomesanga nga bampa 200,000/- omwezi. Awaka taata yali alunda embwa, naye nga tassaamu ssaayansi.
Bwe natuula ne ndaba ng’akatale k’embwa weekali kuba bangi mu bibuga ne mu byalo baali tebakyazirunda, nze kwe kwemalira ku kuzirunda naye nga nzitaddemu amagezi ag’enjawulo.
Embwa ntandise kuzirunda mu mwaka gwa 2010, gy’emyaka mukaaga naye zimpadde essanyu mu bulamu bwange.
ENNUNDA Y’EMBWA
Simala galunda buli mbwa, naye ngoberera za lulyo. Awaka nnunda ebika by’embwa 11 naye ekika ekiyitibwa German Shepherd kye kisinga okuleeta ssente kubanga abasinga baziyita mbwa za poliisi.
Eno nnungi mu kukuuma awaka, ento ey’emyezi ebiri n’ekitundu ngitunda wakati w’emitwalo 50 ne 80 ate ekuze egula wakati w’akakadde kamu n’akamu ekitundu. Ku ddundiro lyange, ntunda embwa ezitali ntendeke n’entendeke.
Ezitali ntendeke ziba za ssente ntono ate era kisinziira ku kika. Okugeza ekika kya Boerboel, ebeera n’ettama eddene ate nga nnyimpi naye nga nkambwe, eteri ntendeke egula wakati w’akakadde kamu n’obubiri; naye bwe ngitendeka ebeera mu bukadde butaano. Naye bw’oba oyagala German Sheperd entendeke ezo ozongeramu!
Ebika ebirala bye nnunda mulimu Maltese, Jack Russell Terrier, Rottweiler, pettybull, Greatdane, Chiava, Japanese Spitz, Dobberman, Sheepdog n’ebika ebirala.
Natandika na mitwalo 80, mwe nagula embwa emu ey’ekika kya Boerboel. Eno nagiggya Kenya kukuuma bisolo byange ebyali bibbibwa.
Olw’okuba yali ekola bulungi omulimu, abantu abaagyegomba be bampa amagezi okutandika okuzirunda era okuva olwo siddanga mabega.
Embwa zino ezisinga naziggya South Africa, Kenya n’ebika ebimu bye nafuna wano mu Uganda.
Embwa zino mulimu ezisanyusa awaka, ezikuuma munda mu nnyumba, n’endala enkuumi nga zikoma wabweru. Zino ziseerebwa nnyo kuba era zirina entendeka ya njawulo n’obukodyo bwe tuziwa bwa njawulo.
Naye ng’obubwa obuto bwe businga okukola ssente, kubanga akamu katandikira ku mitwalo 15 okutuuka ku 25 bwe kaba nga ka musaayi mutabule. Bw’oba oyagala ka lulyo olutali lutabule olwo nneeramula.
Embwa zisula mu nnyumba ez’enjawulo wadde nga nzirundira mu kifo kimu; ensajja nzisuza zokka n’enkazi zokka. Ezirinze okubwagula zisula zokka n’obuto bwokka. Kino tukikola okwewala okwetuusaako obulabe.
ENDIISA Y’EMBWA
Olugero olugamba nti omwavu tagula mbwa, lutuukira bulungi ku bizinensi eno ey’okuzirunda. Bw’oba tomanyi kuzirabirira ate nga tozissaamu ssente era tojja kufunamu.
Wasswa agamba nti embwa emu enkulu erya emitwalo 20 omwezi, era y’emu ku nsonga lwaki eseerebwa mu kugitunda.
Mu ndiisa ennungi, embwa enkulu erina okulya omulundi gumu olunaku. Naye obuto bwo bulya buli kiseera. Buli luvannyuma lwa ssaawa ssatu nnina okuziteeramu amazzi. Nze embwa ezange zirya wakati w’essaawa 2:00 ne 3:00 ku makya.
Okusobola okukekkereza ku ssente ze nsaasaanya ku mmere, nfuna kontulakiti mu lufula ez’enjawulo, ne nsasulayo ng'emitwalo musanvu ne bampa ebigumba, ennyama ense, enkoko ezifudde n’emmere endala.
Abafumba ku mikolo, ku masomero nabo batuwa ku mmere. Bw’oba ogenze mu supamaketi okugula emmere eyitibwa Bobtail, akasawo aka kkiro ttaano katandikira ku 25,000/- okutuuka ku 60,000/- okusinziira ku kika. Kale bw’oba mu bizinensi eno eyinza okukuzibuwalirwa.
Embwa era tuziwa ebyenda n’emitwe gy’enkoko bye tuggya mu butale. Emmere esinga tugigatta mu buugi bw’embwa. Kano kaba kakuta akaggyibwa ku kasooli akalimu ekiriisa eky’amaanyi, kale embwa egejja era eba n’amaanyi.
AKATALE K’EMBWA
Wasswa agamba nti omwezi atunda embwa eziri wakati wa 70 ne 80 naye ng’obusinga buba buto. “Akatale kali mu bantu abatwetoolodde, be tukolagana nabo abalunda embwa nga beetaaga endyo ennungi.
Wadde mu Uganda tetulya mbwa, waliwo wooteeri ezimu ezizitugulako mu mpolampola, okuziriisa abagwira abangi abali wano!
Abalala abatugulako biba bitongole ebyagala entendeke oba byo ze byetendekera okukuuma ebyamaguzi byabwe,” Wasswa bw’agamba.
OBULABE
Wasswa agamba: Embwa nnungi okulunda naye bw’ozisanga ng’enjala eziruma naawe mukama waazo zisobola okukwefuulira.
Naye nze kino nakirabuukirira, bwe ndaba enkambwe ennyo nsooka kuziwooyawooya na mmere olwo ne nzituukirira. Bw’oba wazimanyiiza kulya ku ssaawa bbiri tosussaamu kuba ziba zijja kukutta.
Embwa zifa nnyo mu kiseera ky’okukuula amannyo, olina okuzirabirira, okuziwa ebigumba kwe zikuulira amannyo oba ebintu ebikaluba.
Ekiseera ekirala zifiira awo nga zizaala kuba embwa zitera okuzaala embuto ezitannakula bulungi.
ENZIJANJABA
Embwa tutandika okuzigema ku myezi esatu okutuuka ku mwaka gumu nga tuzigema obulwadde bwa Rabies obuzisuula eddalu.
Ento tuzigema obulwadde obuyitibwa Parvovirosis omugwa akafuba n’ebirwadde ebirala. Buno tubugema ku mwezi gumu n’ekitundu. Nga wayise emyezi ebiri, embwa tugikuba cocktail vaccine, evumula endwadde ez’enjawulo omuli ne Hepatisis.
BYE NFUNYEEMU
Embwa nzifunyeemu amaka, emmotoka bbiri omuli ne Benz, mwe mpeeredde abaana bange mu masomero amalungi n’ebirala bingi.
Kye nzizaako kufuna kifo kigazi ngaziye omulimu. Kino kijja kunnyamba mu kuzongerako obungi, okuzitendeka.
Nsaba omuduumizi wa poliisi, Gen. Kale Kayihura okumpa omukisa okumutulendekera embwa za poliisi kikendeeze ku buzzi bw’emisango.
EMIRIMU EMIRALA
Wadde okulunda embwa gwe mulimu ogusinga gwe nkola, naye nnunda n’ebyennyanja, enkoko n’ente. Nnina ekidiba kimu mwe nnundira engege. Nnunda ente musanvu ez’amata n’okulunda enkoko z’ennyama 500 buli kiseera.


text:
EBYONGIRWEHO
Ekiro ky’Okucwa Omusango-Nikimanyisa Ki?
EKIRO eky’okucweramu omusango okitekerezaho ota? Baingi batekereza ngu abantu omu n’omu nibaija kwemerezebwa omu maiso g’entebe y’Obukama eya Ruhanga. Obwo nu, Ruhanga acwere buli omu omusango. Abamu nibaija kuhebwa ekisembo ky’okugenda omuiguru kandi abandi nibaija kutwarwa omu kubonabonesebwa okw’ebiro n’ebiro. Kyonka yo Baibuli etuha kisisani kindi ha kiro kinu. Ekigambo kya Ruhanga kitusoborra ngu akasumi ako tikali k’okutiinisa, kyonka k’okunihira n’okufoora ebintu bihyaka.
Omu kitabu ky’Okusuku’rwa 20:11, 12, tusoma omukwenda Yohana nasoborra ekiro ky’okucweraho omusango: “Narora ekitebe ky’obukama ekikoto ekirukwera, nogu ayaikalireho ensi niguru byairuka amaisoge, kunu ekikaro kyabu kitazoke. Narora abafu, abakuru nabato bemerire omumaiso gekitebe ky’obukama, nebitabu byasukurwa. N’ekitabu ekindi kyasukurwa, nikyo ky’obwomezi. Abafu bacwerwa omusango obwebi ebyahandikirwe omubitabu nkengeso zabu okuzikaba ziri.” Noha Mucwi w’emisango arukubazibwaho hanu?
Yahwe Ruhanga nuwe Mucwi w’emisango arukuki’rayo kimu. Kyonka omulimo gw’okucwa emisango akaguha omuntu ondi. Okusigikira ha Engeso 17:31, omukwenda Paulo akagamba ngu Ruhanga “akataho ekiro ekyalicweramu omusango ogw’obulyo ogw’ensi zona, omu omuntu ou yakomeremu.” Omucwi w’emisango ay’akomerwe nuwe Yesu Kristo ayahumbwirwe. (Yohana 5:22) Baitu ekiro ky’Okucweraho Omusango kiritandika ddi? Kandi kirimara kasumi ki?
Ekitabu ky’Okusuku’rwa kyoleka ngu Ekiro ky’okucweraho omusango kitandika hanyuma y’obulemu bwa Hara-magedoni, entekaniza ya Setani ha nsi emazire kuhwerekerezebwa. * (Okusuku’rwa 16:14, 16; 19:19–20:3) Hanyuma ya Hara-magedoni, Setani n’abadaimoni be baliboherwa omu kiina ekitaina ha kigarukira kumara emyaka rukumi. Omu kasumi ako, 144,000 abakugenda omuiguru baliba bacwi b’emisango kandi balirema “nkabakama hamu na Kristo kumara emyaka rukumi.” (Okusuku’rwa 14:1-3; 20:1-4; Abarumi 8:17) Ekiro ky’okucweraho omusango tikikwija kutwara akasumi k’esaha 24 zonka. Nikija kumara emyaka rukumi.
Omu kasumi k’emyaka egyo rukumi, Yesu Kristo “alicwera omusango abomezi nabafiire.” (2 Timoseo 4:1) “Abomezi” baliba “abekitebe kingi” abaliba barabire ha bulemu bwa Hara-magedoni. (Okusuku’rwa 7:9-17) Kandi omukwenda Yohana akarora “abafu . . . bemerire omu maiso g’ekitebe ky’obukama” ky’okucweraho emisango. Nk’oku Yesu yaraganize, “abo abali omu bituro balihuli’ra irakalye [lya Kristo] kandi balirugamu” kuraba omu kuhumbuka. (Yohana 5:28, 29; Engeso 24:15) Baitu balicwerwa omusango kusigiki’ra haki?
Okusigikira ha kwolekwa kw’omukwenda Yohana, “ebitabu bikasukurwa,” “nabafu bacwerwa omusango obwebi ebyahandikirwe omu bitabu nkengeso zabu okuzikaba ziri.” Ebitabu ebyo, nibyo bihandiiko by’ebintu abantu ebi baakozere enyuma? Nangwa, okucwa omusango tikwija kusigikira ha bikorwa abantu bakozere batakafiire. Ekyo nitukimanya tuta? Baibuli egamba: “Anyakufa buli aihirweho omusango gwekibi.” (Abarumi 6:7) Abantu abarahumburwa tibaija kujunwa ebibi ebi baakozere. Ebitabu ebirasuku’rwa nibitekwa kuba nibyeme’raho habw’ebintu ebindi, Ruhanga eby’alitwetagisa. Kusobora kwomera ebiro n’ebiro abo abararaba omu bulemu bwa Hara-magedoni naabo abarahumburwa nibatekwa kworobera ebiragiro bya Ruhanga oteranizeho n’ebyo Yahwe eby’aliba natwetagisa omu kasumi k’emyaka orukumi. Nahabwekyo, abantu baija kucwerwa omusango kusigikira hali ebyo ebi barakora omu kasumi k’ekiro ky’okucweraho omusango.
Ekiro ky’okucweraho omusango nikija kuha abantu obukaikuru n’obukaikuru omugisa ogukubandinza kimu kwega ha Ruhanga eby’agonza n’okubiko’raho. Kinu nikimanyisa ngu nihaija kubaho omulimo mukoto ogw’okwegesa. Mananu, “ebyobulyo byawe obubiri omu nsi, abaikara hansi nibega okuhiki’ra.” (Isaya 26:9) Kyonka, tibali boona abaraikiriza kukora Ruhanga eby’agonza. Isaya 26:10 rugamba: “Embabazi n’obuziriko’rwa omubi, talyega eby’okuhiki’ra, nomu nsi eyokuhiki’ra naho alikora eby’okusisa, kunu talirora obukuru bwa Yahwe.” Ababi banu balihwerekerezebwa kimu omu kiro ky’okucweramu omusango.—Isaya 65:20.
Ekiro ky’okucweraho omusango hali kirihikira hampero yakyo, abantu ‘baliba bafookere bomezi’ nk’abantu abahikirire. (Okusuku’rwa 20:5) Ekiro ky’okucweramu omusango kirigarra abantu kuba abahikirire nkoku bakaba bali omu kubanza. (1 Abakolinso 15:24-28) Hanyuma halibaho okulengesebwa okurukusembayo. Setani alitaisurwa kuruga omu nkomo alengeho kulengesa abantu omurundi ogurukusembayo. (Okusuku’rwa 20:3, 7-10) Abantu abalyanga kumuhondera baliseme’rwa okunihiza kwa Baibuli okuhikirire: “Abahikirire baligwetwa ensi, kandi baragikaramuga ebiro n’ebiro.” (Zabuli 37:29) Ego, ekiro ky’okucweramu omusango kiriba ky’omugisa hali abantu boona abesigwa!
^ kac. 6 Ha bikwatiraine na Hara-magedoni, nosabwa kurora omu Insight on the Scriptures, Omuzingo 1, empapura 594-5, 1037-8, n’esuura 20 ey’ekitabu Worship the Only True God, byoona bikaterwa Abakaiso ba Yahwe.


text:
Omuyimbi Daniel Kazibwe amanyikiddwa ennyo nga Ragga Dee agambye nti kano kekadde abayimbi okwenyigira mu byobufuzi kiyambeko okweyambisa ebifo byabwe, okuyimusa eddoboozi ly'abantu.
Ragga Dee bw'abadde awayamu ne 100.2 Galaxy FM, anokoddeyo omuyimbi Robert Kyagulanyi Ssentamu amanyikiddwa nga Bobi Wine eyavuddeyo okwesimbawo ku ky'omubaka we Kyadondo East, n'agamba nti Bobi Wine okumanyika, kivudde kweyambisa nnyimba ze, okuyimusa eddoboozi ly'abantu.
Mungeri y'emu agambye nti Palamenti ejjuddemu abakadde bangi wakati w'emyaka 70 ku 80 nga mu kiseera abavubuka batekeddwa okwata obuyinza okuwereza abantu babwe.
Ragga Dee era agambye nti ye awagira omuyimbi yenna singa avaayo okwesimbawo mu kifo kyona kuba abamu ku babaka abali mu Palamenti basukiridde obukadde nga tebasobola kunonyereza ku nsonga z'abavubuka ezibanyigiriza.
Like us on Facebook for more News, Pics, Videos, Events, Promos & lots of fun stuff..


text:
Amasengejje
Home Current Affairs Amasengejje
Catch our luganda news bulletin everyday at 7PM only on NBS tv.
Omuyaga Nkoma Gusse Abantu e Kalangala
Abantu bataano bebaafiiridde mu nnyanj Nalubaale, mu district y’e Kalangala eryato kwebabadde basaabalira bwerikubiddwa omuyaga ogw’amaanyi. Eryato eriyuziddwa omuyaga libaddeko abantu Musanvu naye ababiri basimattuse.
Abanawagira Bobi Wine Baakuvunaanibwa – FDC
Akalulu kokuddamu okulonda omubaka wa Kyaddondo East koolekkedde okuleka ebibiina byobufuzi byona ebikeetabyemu nga kabyabuluzzaamu, olwenjawukkana ezibaluseewo mu bibiina ebisinga naddala mu FDC, NRM...
Bajeti Y’omwaka Guno Tesaaga
Newankubadde ng’embalirira y’eggwanga eyayisiddwa sabbiiti etteeka essira ku kisaawe ky’amasanyalaze n’amafuta, waliwo obutali bumativu nti sente ezatereddwayo zinamala okusinzira ku bwetaavu Amasanyalaze n’amafuta mu mbalirila...
Ababaka Baagala Gavumenti Ettukirize
Olunaku lw’enkya president Museveni lwagenda okwogerako eri eggwanga nga Gavt eteekateeka okusoma embalirira y’eggwanga ey’omwaka 2017/18. Wabula mu kwogera kuno bangi bagamba nti bingi ebituukiddwako...
Ensimbi Z’edagala Zaabula, Muhakanizi Akiguddeko
Ababaka ba paalamenti abatuula ku kakiiko akalondoola ensaasanya ye ensimbi z’omuwi w’omusolo aka Public Accounts Committee batabukidde Omuwandiisi omukulu owa Ministule ekola ku byensimbi...
Abayizi Ba Pulayimale Bakaaye, Beekalakaasiza
Abayizi b’essomero lya Karuma Primary School mu district y’e Kiryandyandongo bavudde mu mbeera ne beekalakaasa nga bajjukiza abali ku mulimu gw’okuzimba ebbibiro ly’a Masannyalaze...
Kkooti Eragidde Kabaka Aweeyo Ebiwandiiko ku Kyaapa
Kkooti enkulu mu Kampala eragidde Ssaabasajja Kabaka alage ebyapa, omuwendo gw’abasenze ne sitatimenti za banka ebikwata ku ttaka lya mailo gavumenti eya wakati lyeyaddiza...
Centenary Park Bagisenda Nkya
Enkaayana ku kibangirizi kya Centenary park zizeemu nate nga abakolera mu kifo kino bawakanya ekyokuyisaawo emidumu gya kazambi,ng’enteekateeka z’ekitongole ky’amazzi bweziri. Okusinziira ku project egenda...
Ekitongole Kya UN Women Mukulwanyisa Okutulugunya Abakyaala mu Maka
Ekitongole Kya UN Women Mukulwanyisa Okutulugunya Abakyaala mu Maka
Banekolera Bawereddwa Amagezi
Banekolera gyange wano mu Uganda bawereddwa amagezi okujumbira ebifo ebyalambikibwa Gavumenti byoyinza okukozesa okufuna ebikozesebwa mubyenfuna nga tebijiddwako musolo ng’ababikozessa bibayambye okulakulana.


text:
ESSOMO 3
Lakabu Yakkiririza mu Yakuwa
Ka tukube akafaananyi nga tuli mu kibuga Yeriko. Ekibuga kino kyali mu nsi ya Kanani. Abantu b’omu nsi eyo baali tebakkiririza mu Yakuwa. Omukazi ayitibwa Lakabu naye yali abeera mu Yeriko.
Lakabu bwe yali akyali muto, yakiwulirako nti Abayisirayiri bwe baali bava e Misiri, Musa yayawulamu Ennyanja Emmyufu ne basobola okuyitawo. Era yali yakiwulirako nti Yakuwa yayamba Abayisirayiri okuwangula entalo ze baalwana n’abalabe baabwe. Naye kati yagenda okuwulira nti bali kumpi nnyo ne Yeriko!
Lakabu yakweka abakessi kubanga yali akkiririza mu Yakuwa
Lwali lumu, Abayisirayiri babiri ne bajja mu kibuga Yeriko akawungeezi okukiketta. Baagenda ewa Lakabu era n’abayingiza mu nnyumba. Ekiro ekyo kabaka wa Yeriko yategeezebwa nti waaliwo abakessi abaali bazze mu kibuga era nti baali mu nnyumba ya Lakabu. Kabaka yatuma abasajja be bagende babakwate. Lakabu yakweka abakessi abo waggulu mu kasolya k’ennyumba ye era n’agamba abasajja kabaka be yali atumye nti: ‘Abakessi baabaddeko wano, naye baagenze, era baafulumye dda n’ekibuga. Bwe mugenderawo kati mujja kubakwata!’ Omanyi ensonga lwaki Lakabu yakweka abakessi abo?— Kubanga yali akkiririza mu Yakuwa era yali akimanyi nti Yakuwa ajja kuwa Abayisirayiri ensi ya Kanani.
Abakessi bwe baali bava mu nnyumba ya Lakabu, baamugamba nti ye n’ab’ennyumba ye bajja kuwonawo ng’ekibuga Yeriko kizikirizibwa. Omanyi kye baamugamba okukola?— Baamugamba nti: ‘Ddira akaguwa kano akamyufu okasibe ku ddirisa ly’ennyumba yo. Bw’onookasibako, buli anaaba mu nnyumba yo ajja kuwonawo.’ Lakabu yakolera ddala ekyo abakessi kye baamugamba. Omanyi ekyaddirira?—
Bwe waayitawo ennaku ntono, Abayisirayiri baatandika okwetooloola ekibuga Yeriko nga tebalina kigambo kyonna kye boogera. Baakyetooloolera ennaku mukaaga, nga buli lunaku bakyetooloola omulundi gumu. Naye ku lunaku olw’omusanvu baakyetooloola emirundi musanvu. Nga bamaze okukyetooloola omulundi ogusembayo, baaleekaana nnyo, era Yakuwa yasuula ekikomera ekyali kyetoolodde ekibuga. Naye yo ennyumba eyaliko akaguwa akamyufu yasigalawo! Ogiraba mu kifaananyi?— Lakabu n’abo abaali mu nnyumba ye baawonawo!
Kiki ky’oyigira ku Lakabu?— Lakabu yakkiririza mu Yakuwa kubanga yawulira ebintu ebyewuunyisa bingi Yakuwa bye yakola. Naawe olina bingi by’oyiga ku Yakuwa. Okkiririza mu Yakuwa nga Lakabu bwe yali amukkiririzaamu?— Kirungi okuba nti omukkiririzaamu!


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
A7-A
Ebintu Ebikulu Ebyaliwo mu Bulamu bwa Yesu ku Nsi—Ebyaliwo nga Yesu Tannatandika Buweereza Bwe
Ebintu nga Bwe Byagenda Biddiriŋŋana mu Njiri Ennya
Ku buli kipande kuliko mmaapu eraga eŋŋendo za Yesu n’ebifo bye yatuukamu ng’abuulira. Obusaale obuli ku mmaapu tebulaga makubo gennyini mwe yayita wabula bulaga engeri gye yatambulamu. Ennukuta “a.” etegeeza “awo nga mu.”
Ebyaliwo nga Yesu Tannatandika Buweereza Bwe
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Luganda
Ebintu Ebikulu Ebyaliwo mu Bulamu bwa Yesu ku Nsi—Ebyaliwo nga Yesu Tannatandika Buweereza Bwe


text:
Olugero 49: Enjuba Esigala mu Kifo
TUNUULIRA Yoswa. Agamba: ‘Enjuba, sigala w’oli!’ Era enjuba esigala mu kifo kimu. Esigala wakati mu bbanga olunaku lwonna. Yakuwa y’akikola! Naye ka tulabe lwaki Yoswa ayagala enjuba esigale ng’eyaka.
Bakabaka abataano ababi ab’omu nsi y’e Kanani bwe batandika okulwanyisa Abagibyoni, Abagibyoni batuma omusajja okusaba Yoswa obuyambi. ‘Mujje mangu gye tuli!’ bw’atyo bw’agamba. ‘Mutuyambe! Bakabaka bonna ab’omu nsozi bazze okulwanyisa abaddu bo.’
Amangu ago Yoswa n’abasajja be abalwanyi bagenda. Batambula ekiro kyonna. Bwe batuuka mu Gibyoni, abaserikale ba bakabaka abataano batya era batandika okudduka. Awo Yakuwa atonnyesa omuzira okuva mu ggulu, era abaserikale bangi battibwa omuzira ogwo okusinga abo abattibwa abasajja ba Yoswa abalwanyi.
Yoswa akiraba nti mangu enjuba ejja kugwa. Obudde bujja kuziba, era abaserikale ba bakabaka abataano bangi bajja kudduka. Eno ye nsonga lwaki Yoswa asaba Yakuwa ng’agamba: ‘Enjuba, sigala w’oli!’ Era enjuba bw’esigala ng’eyaka, Abaisiraeri basobola okuwangula olutalo.
Mu Kanani mulimu bakabaka abalala bangi abatayagala bantu ba Katonda. Kitwalira Yoswa n’amagye ge emyaka nga mukaaga okuwangula bakabaka 31 ab’omu nsi eyo. Nga kino kiwedde, Yoswa alaba nti ensi ya Kanani egabanyizibwamu ebika ebyali byetaaga ekifo aw’okubeera.
Emyaka mingi giyitawo, era Yoswa afa ng’aweza emyaka 110. Ye ne mikwano gye nga bakyali balamu, abantu bagondera Yakuwa. Naye abasajja bano abalungi bwe bafa, abantu batandika okukola ebintu ebibi era ne bagwa mu mitawaana. Kino kye kiseera we beetaagira obuyambi bwa Katonda.
Yoswa 10:6-15; 12:7-24; 14:1-5; Ekyabalamuzi 2:8-13.
Ebibuuzo
- Mu kifaananyi, Yoswa agamba ki, era lwaki?
- Yakuwa ayamba atya Yoswa n’abasajja be abalwanyi?
- Yoswa awangula bakabaka bameka, era kimutwalira banga ki?
- Lwaki Yoswa agabanyamu ensi ya Kanani?
- Yoswa afiira ku myaka emeka, era kiki ekituuka ku bantu oluvannyuma?
Ebibuuzo ebyongerezeddwako
- Soma Yoswa 10:6-15.
Bwe tumanya nti Yakuwa yayimiriza enjuba n’omwezi mu kifo kimu ku lwa Isiraeri, tufuna bugumu ki leero? (Yos. 10:8, 10, 12, 13; Zab. 18:3; Nge.18:10)
- Soma Yoswa 12:7-24.
Ani ddala eyawangula bakabaka ba Kanani 31, era lwaki kino kikulu nnyo gye tuli leero? (Yos. 12:7; 24:11-13; Ma. 31:8; Luk. 21:9, 25-28)
- Soma Yoswa 14:1-5.
Ensi yagabanyizibwamu etya eri ebika bya Isiraeri, era kino kiraga ki ku ngeri Olusuku lwa Katonda gye lunaatuulibwamu? (Yos. 14:2; Is. 65:21; Ez. 47:21-23; 1 Kol. 14:33)
- Soma Ekyabalamuzi 2:8-13.
Okufaananako Yoswa, baani leero abakugira obwewagguzi? (Balam. 2:8, 10, 11; Mat. 24:45-47; 2 Bas. 2:3-6; Tit. 1:7-9; Kub. 1:1; 2:1,2)


text:
Essuula 50
1 Yusufu n'agwa ku maaso ga kitaawe, n'amukaabirako, n'amunywegera:
2 Yusufu n'alagira abaddu be abasawo okukalirira kitaawe: abasawo ne bakalirira Isiraeri.
3 Ne bamala ennaku ana nga bamukalirira; kubanga bwe zityo ennaku ez'okukaliriramu bwe zenkana okuzimala: Abamisiri ne bamala ennaku nsanvu nga bakumye olumbe ku bubwe.
4 Awo ennaku ez'okumukaabira bwe zaggwa, Yusufu n'agamba ennyumba ya Falaawo nti Oba nga kaakano ndabye ekisa mu maaso gammwe, mbeegayiridde, mwogerere mu matu ga Falaawo nti
5 Kitange yandayiza ng'ayogera nti Laba, nfa: mu ntaana gye nneesimira mu nsi ya Kanani mw'olinziika. Kale kaakano nkwegayiridde, nnyambuke, nziike kitange, era ndikomawo.
6 Falaawo n'ayogera nti Yambuka oziike kitaawo nga bwe yakulayiza.
7 Yusufu n'ayambuka okuziika kitaawe: ne wagenda naye abaddu bonna aba Falaawo, abakadde ab'ennyumba ye n'abakadde bonna ab'ensi y'e Misiri,
8 n'ennyumba yonna eya Yusufu, ne baganda be n'ennyumba ya kitaawe: abaana baabwe abato, n'endiga zaabwe n'ente zaabwe ebyo byokka bye baaleka mu nsi y'e Goseni.
9 Ne wayambuka naye amagaali era n'abeebagadde ku mbalaasi: ne kiba ekibiina ekinene ennyo.
10 Ne batuuka ku gguliro lya Atadi, eriri emitala wa Yoludaani, ne bakubira eyo ebiwoobe bingi binene nnyo: n'amala ennaku musanvu, ng'akaabira kitaawe.
11 N'abo abaatuulanga mu nsi, Abakanani, bwe baalaba nga bakaabira mu gguliro lya Atadi, ne boogera nti Okukaaba kuno kungi eri Abamisiri: kyeryava lituumibwa erinnya Aberumiziraimu, ekiri emitala wa Yoludaani.
12 Abaana be ne bamukolera nga bwe yabalagira:
13 bwe kityo abaana be ne bamusitula ne bamutwala mu nsi ya Kanani, ne bamuziika mu mpuku ey'omu nnimiro ya Makupeera, Ibulayimu gye yagula awamu n'ennimiro, okuba obutaka okuziikangamu, eri Efulooni Omukiiti, eri mu maaso ga Mamule.
14 Yusufu n'addayo mu Misiri ye ne baganda be ne bonna abaagenda naye okuziika kitaawe, bwe yamala okuziika kitaawe.
15 Baganda ba Yusufu bwe baalaba nga kitaabwe yafa, ne boogera nti Mpozzi Yusufu agenda okutukyawa, n'okutuwalanirako ddala obubi bwonna bwe twamukola.
16 Ne batumira Yusufu nga boogera nti Kitaatvo yalagira bwe yali nga tannafa ng'ayogera nti
17 Bwe mutyo bwe muligamba Yusufu nti Nkwegayiridde kaakano, sonyiwa okwonoona kwa baganda bo n'ekibi kyabwe, kubanga baakukola bubi: ne kaakano, tukwegayiridde, sonyiwa okwonoona kw'abaddu ba Katonda wa kitaawo. Yusufu n'akaaba amaziga bwe baayogera naye.
18 Ne baganda be n'okugenda ne bagenda ne bavuunama mu maaso ge; ne boogera nti Laba, tuli baddu bo.
19 Yusufu n'abagamba nti Temutya: nze ndi mu kifo kya Katonda?
20 Nammwe, mwali mwagala okundeetako ebibi; naye Katonda yali ayagala okundeetako ebirungi, nga era bwe kibadde, okuwonya abantu abangi baleme okufa.
21 Kale kaakano temutya: nnaabaliisanga mmwe n'abaana bammwe abato. Naabasanyusa, nnaabagamba eby'ekisa.
22 Yusufu n'atuulanga mu Misiri ye n'ennyumba ya kitaawe: Yusufu n'awangaala emyaka kikumi mu kkumi.
23 Yusufu n’alaba abaana ba Efulayimu bannakabirye: era n'abaana ba Makiri omwana wa Manase baazaalirwa ku maviivi ga Yusufu.
24 Yusufu n'agamba baganda be nti Nfa: naye Katonda telirema kubajjira n'okubaggya mu nsi eno okubatwala mu nsi gye yalayirira Ibulayimu, Isaaka, ne Yakobo.
25 Yusufu n'alayiza abaana ba Isiraeri ng'ayogera nti Katonda talirema kubajjira, nammwe mulitwala amagumba gange nga mugaggya muno.
26 Bw'atyo Yusufu n'afa, nga yaakamaze emyaka kikumi mu kkumi: ne bamukalirira; ne bamuteeka mu ssanduuko ey'okuziikamu mu Misiri.


text:
Chapter 22
1 Awo ne bamala emyaka esatu nga tewali bulwa eri Obusuuli ne Isiraeri.
2 Awo olwatuuka mu mwaka ogw'okusatu Yekosafaati kabaka wa Yuda n'aserengeta eri kabaka wa Isiraeri.
3 Awo kabaka wa Isiraeri n'agamba abaddu be nti Mumanyi nga Lamosugireyaadi kyaffe, naffe tusirika ne tutakiggya mu mukono gwa kabaka w’e Busuuli?
4 N'agamba Yekosafaati nti Onoogenda nange e Lamosugireyaadi okulwana? Awo Yekosafaati n'agamba kabaka wa Isiraeri nti Nze nninga ggwe bw'oli, abantu bange ng'abantu bo, embalaasi zange ng'embalaasi zo.
5 Awo Yekosafaati n'agamba kabaka wa Isiraeri nti Nkwegayiridde, buuza ekigambo kya Mukama leero.
6 Awo kabaka wa Isiraeri n'akuŋŋaanya bannabbi abasajja ng'ebikumi bina, n'abagamba nti Ntabaale e Lamosugireyaadi nantiki ndekeyo? Ne boogera nti Yambuka; kubanga Mukama alikigabula mu mukono gwa kabaka.
7 Naye Yekosafaati n'ayogera nti Tewali wano nate nnabbi wa Mukama, tumubuuze?
8 Kabaka wa Isiraeri n'agamba Yekosafaati nti Waliwo nate omusajja omu gwe tuyinza okubuulizaamu Mukama, Mikaaya mutabani wa Imula: naye mmukyawa; kubanga tandagulako birungi wabula ebibi. Yekosafaati n'ayogera nti Kabaka aleme okwogera bw'atyo.
9 Awo kabaka wa Isiraeri n'ayita omumbowa n'ayogera nti Yanguwa okime Mikaaya mutabani wa Imula.
10 Era kabaka wa Isiraeri ne Yekosafaati kabaka wa Yuda ne batuula buli muntu ku ntebe ye nga bambadde ebyambalo byabwe, mu mbuga eri ku mulyango gwa wankaaki w'e Samaliya; bannabbi bonna ne balagulira mu maaso gaabwe.
11 Awo Zeddekiya mutabani wa Kenaana ne yeekolera amayembe ag'ebyuma n'ayogera nti Bw'atyo bw'ayogera Mukama nti Olitomera Abasuuli na gano okutuusa lwe balimalibwawo.
12 Ne bannabbi bonna ne balaguIa bwe batyo, nga boogera nti Yambuka e Lamosugireyaadi olabe omukisa: kubanga Mukama alikigabula mu mukono gwa kabaka.
13 Awo omubaka eyagenda okuyita Mikaaya n'amugamba nti Laba nno, ebigambo bya bannabbi bibuulira kabaka ebirungi n'akamwa kamu: nkwegayiridde, ekigambo kyo kifaanane ekigambo ky'omu ku bo, oyogere ebirungi.
14 Awo Mikaaya n'ayogera nti Nga Mukama bw'ali omulamu, Mukama ky'anaŋŋamba ekyo kye nnaayogera.
15 Awo bwe yajja eri kabaka, kabaka n'amugamba nti Mikaaya, tutabaale e Lamosugireyaadi nantiki tulekeyo? N'amuddamu nti Yambuka olabe omukisa; era Mukama alikigabula mu mukono gwa kabaka.
16 Awo kabaka n'amugamba nti Naakulayiza emirundi emeka oleme okumbuulira ekigambo n'ekimu wabula amazima mu linnya lya Mukama?
17 N'ayogera nti Ndabye Isiraeri yenna ng'asaasaanidde ku nsozi ng'endiga ezitalina musumba: Mukama n'ayogera nti Abo tebalina mukama waabwe; baddeyo buli muntu mu nnyumba ye mirembe.
18 Awo kabaka wa Isiraeri n'agamba Yekosafaati nti Sikugambye nga taalagule birungi eri nze wabula ebibi?
19 N'ayogera nti Kale wulira ekigambo kya Mukama: ndabye Mukama ng'atudde ku ntebe ye n'eggye lyonna ery'omu ggulu nga bayimiridde gy'ali ku mukono gwe ogwa ddyo ne ku gwa kkono.
20 Mukama n'ayogera nti Ani anaasendasenda Akabu ayambuke e Lamosugireyaadi agwe? Omu n'ayogera bw'atyo; omulala n'ayogera bw'atyo.
21 Awo ne wafuluma omuzimu ne guyimirira mu maaso ga Mukama ne gwogera nti Nze naamusendasenda.
22 Mukama n'agugamba nti Otya? Ne gwogera nti Naafuluma ne mbeera omuzimu ogw'obulimba mu kamwa ka bannabbi be bonna. Naayogera nti Ggwe onoomusendasenda n'okusobola onoosobola: fuluma okole bw'otyo.
23 Kale nno, laba, Mukama atadde omuzimu ogw'obulimba mu kamwa ka bannabbi bo bano bonna: era Mukama akwogeddeko akabi.
24 Awo Zeddekiya mutabani wa Kenaana n'asembera n'akuba Mikaaya oluyi, n'ayogera nti Omwoyo gwa Mukama gwampitako gutya okwogera naawe?
25 Mikaaya n'ayogera nti Laba, oliraba ku lunaku olwo bw'oliyingira mu kisenge eky'omunda okwekweka.
26 Awo kabaka wa Isiraeri n'ayogera nti Mutwale Mikaaya mumuzze eri Amoni omukulu w'ekibuga n'eri Yowaasi mutabani wa kabaka;
27 mwogere nti Bw'atyo bw'ayogera kabaka nti Olusajja luno muluteeke mu kkomera mululiisenga emmere ey'okulaba ennaku n'amazzi ag'okulaba ennaku, okutuusa lwe ndikomawo emirembe.
28 Awo Mikaaya n'ayogera nti Okukomawo bw'olikomawo emirembe, Mukama nga tayogeredde mu nze. N'ayogera nti Muwulire, mmwe amawanga mwenna.
29 Awo kabaka wa Isiraeri ne Yekosafaati kabaka wa Yuda ne bambuka e Lamosugireyaadi.
30 Kabaka wa Isiraeri n'agamba Yekosafaati nti Neefuula ne nnyingira mu lutalo; naye ggwe yambala ebyambalo byo. Awo kabaka wa Isiraeri ne yeefuula n'ayingira mu lutalo.
31 Awo kabaka w'e Busuuli yali alagidde abaami amakumi asatu mu babiri ab'amagaali ge ng'ayogera nti Temulwana na bato newakubadde abakulu, wabula kabaka wa Isiraeri yekka.
32 Awo olwatuuka abaami b'amagaali bwe baalaba Yekosafaati ne boogera nti Mazima ye kabaka wa Isiraeri; ne bakyama okulwana naye: Yekosafaati n'ayogerera waggulu.
33 Awo olwatuuka abaami b'amagaali bwe baalaba nga si ye kabaka wa Isiraeri, awo ne bakoma okumugoberera.
34 Awo ne wabaawo omuntu eyanaanuula omutego gwe nga tagenderedde n'alasa kabaka wa Isiraeri ebyambalo bye eby'ebyuma we bigattira: kyeyava agamba omugoba w'eggaali lye nti Kyusa omukono gwo onziye mu ggye; kubanga nfumitiddwa nnyo.
35 Olutalo ne lweyongera ku lunaku olwo: kabaka ne bamukwatirira mu ggaali lye okulwana n'Abasuuli, n'afa akawungeezi: omusaayi ne guva mu kiwundu ne gukulukutira munda w'eggaali.
36 Awo ne waba okulangirwa mu ggye lyonna enjuba ng'eyagala okugwa nga boogera nti Buli muntu adde mu kibuga ky'ewaabwe, era buli muntu adde mu nsi y'ewaabwe.
37 Awo kabaka n'afa n'aleetebwa e Samaliya; ne baziika kabaka mu Samaliya.
38 Ne booleza eggaali awali ekidiba eky'e Samaliya; embwa ne zikomba omusaayi gwe; (era abenzi baanaabiranga eyo;) ng'ekigambo kya Mukama bwe kyali kye yayogera.
39 Era ebikolwa ebirala byonna ebya Akabu ne byonna bye yakola n'ennyumba ey'amasanga gye yazimba n'ebibuga byonna bye yazimba tebyawandiikibwa mu kitabo eky'eby'omu mirembe gya bassekabaka ba Isiraeri?
40 Awo Akabu ne yeebakira wamu ne bajjajjaabe; Akaziya mutabani we n'afuga mu kifo kye.
41 Awo Yekosafaati mutabani wa Asa n'atanula okufuga Yuda mu mwaka ogw'okuna ogwa Akabu kabaka wa Isiraeri.
42 Yekosafaati yali yaakamaze emyaka amakumi asatu mu etaano bwe yalya obwakabaka: n'afugira emyaka amakumi abiri mu etaano mu Yerusaalemi. Ne nnyina erinnya lye lyali Azuba muwala wa Siruki.
43 Awo n'atambuliranga mu kkubo lyonna erya Asa kitaawe; n'atakyama okulivaamu, ng'akola ebyali mu maaso ga Mukama ebirungi: naye ebifo ebigulumivu tebyaggibwawo; abantu nga bakyaweerayo ssaddaaka ne bootereza obubaane mu bifo ebigulumivu.
44 Era Yekosafaati n'atabagana ne kabaka wa Isiraeri.
45 Era ebikolwa ebirala byonna ebya Yekosafaati n'amaanyi ge ge yalaga era bwe yalwana tebyawandiikibwa mu kitabo eky'eby'omu mirembe gya bassekabaka ba Yuda?
46 N'abaalyanga ebisiyaga abaasigalawo ku mirembe gya kitaawe Asa n'abaggya mu nsi.
47 Awo nga tewali kabaka mu Edomu: omusigire nga ye kabaka.
48 Yekosafaati n'asiba malikebu ez'e Talusiisi ez'okugenda e Ofiri okukimayo ezaabu: naye ne zitagenda; kubanga malikebu zaamenyekera e Ezyonigeba.
49 Awo Akaziya mutabani wa Akabu n'agamba Yekosafaati nti Abaddu bange bagende n'abaddu bo mu malikebu. Naye Yekosafaati n'atakkiriza.
50 Yekosafaati ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi jjajjaawe: awo Yekolaamu mutabani we n'afuga mu kifo kye.
51 Akaziya mutabani wa Akabu n'atanula okufuga Isiraeri mu Samaliya mu mwaka ogw'ekkumi n'omusanvu ogwa Yekosafaati kabaka wa Yuda n'afugira Isiraeri emyaka ebiri.
52 N'akola ebyali mu maaso ga Mukama ebibi n'atambulira mu kkubo lya kitaawe ne mu kkubo lya nnyina ne mu kkubo lya Yerobowaamu mutabani wa Nebati mwe yayonoonyesa Isiraeri.
53 N'aweereza Baali n'amusinza n'asunguwaza Mukama Katonda wa Isiraeri nga byonna bwe byali kitaawe bye yakola.


text:
Chapter 36
1 Ekyonoono ky'omubi kyogerera mu mutima gwange nti Tewali kutya Katonda mu maaso ge.
2 Kubanga yeenyumiririza mu maaso ge ye, Ng'obutali butuukirivu bwe tebulirabika ne bukyayibwa.
3 Ebigambo eby'akamwa ke bwe butali butuukirivu n'obulimba: Alese okuba n'amagezi n'okukola obulungi.
4 Ateesa obutali butuukirivu ku kitanda kye; Yeeteeka mu kkubo eritali ddungi; Takyawa bubi.
5 Ekisa kyo, ai Mukama, kiri mu ggulu Obwesige bwo bubuna ebbanga.
6 Obutuukirivu bwo buli ng'ensozi za Katonda; Emisango gyo bwe buziba obunene: Ai Mukama, ggwe owonya abantu n'ebisolo.
7 Ekisa kyo, ai Katonda, nga kya muwendo mungi! Era abaana b'abantu baddukira wansi w'ekisiikirize eky'ebiwaawaatiro byo.
8 Banakkusibwanga ddala obugevvu obw'ennyumba yo. Era onoobanywesanga ku mugga ogw'essanyu lyo.
9 Kubanga w'oli we wali oluzzi olw'obulamu: Mu musana gwo naffe mwe tunaalabiranga omusana.
10 Kale yongera ekisa kyo eri abo abakumanya; N'obutuukirivu bwo eri abo abalina omutima ogw'amazima.
11 Toganya kigere kya malala okunjijirako, Newakubadde omukono gw'omubi okungoba.
12 Eri gye bagudde abakola obutali butuukirivu; Bameggeddwa wansi, so tebaayinzenga kuyimuka.


text:
Omubuulizi
10 Ng’ensowera enfu bwe zireetera amafuta ag’akaloosa okwonooneka ne gawunya bubi, n’obusirusiru obutonotono bubuutikira amagezi g’omuntu n’ekitiibwa kye.+
2 Omutima gw’omuntu ow’amagezi gumutwala mu kkubo ettuufu,* naye omutima gw’omusirusiru gumutwala mu kkubo ekkyamu.*+ 3 Mu makubo ge gonna, omusirusiru tayoleka magezi,*+ era alaga abantu bonna nga bw’ali omusirusiru.+
4 Obusungu* bw’omufuzi bwe bukubuubuukira, tova mu kifo ky’olimu,+ kubanga obukkakkamu buziyiza ebibi eby’amaanyi.+
5 Waliwo ekintu eky’ennaku kye ndabye wansi w’enjuba, ye nsobi abali mu buyinza gye bakola:+ 6 Abasirusiru bateekebwa mu bifo ebya waggulu, naye abalina obusobozi* ne bateekebwa mu bifo ebya wansi.
7 Ndabye abaweereza nga beebagadde embalaasi, kyokka ng’abakungu batambuza bigere ng’abaweereza.+
8 Omuntu asima ekinnya ayinza okukigwamu;+ n’oyo amenya ekisenge ky’amayinja omusota guyinza okumubojja.
9 Omuntu asima amayinja gayinza okumutuusaako akabi, era n’oyo ayasa enku ziyinza okumutuusaako akabi.*
10 Embazzi bw’eba terina bwogi n’etawagalwa, agikozesa alina okukozesa amaanyi mangi. Naye amagezi gayamba omuntu okutuuka ku buwanguzi.
11 Omusota bwe gubojja omuntu nga tegunnalogebwa guleme kubojja, aloga emisota aba takyagasa.
12 Ebigambo ebiva mu kamwa k’omuntu ow’amagezi bisanyusa,+ naye emimwa gy’omusirusiru gimuzikiriza.+ 13 Ebigambo ebisooka okuva mu kamwa ke bya busirusiru,+ n’ebigambo ebisembayo okuva mu kamwa ke ddalu ery’akabi. 14 Kyokka omusirusiru yeeyongera bweyongezi kwogera.+
Omuntu tamanyi binaabaawo; ani ayinza okumubuulira ebinaabaawo ng’amaze okufa?+
15 Okufuba kw’omusirusiru kumukooya, n’atasobola na kumanya kkubo lya kuyitamu kutuuka mu kibuga.
16 Ensi eba mu buzibu kabaka waayo bw’aba nga mulenzi muto,+ ate nga n’abakungu baayo bakeera kulya bijjulo. 17 Ensi eba bulungi, kabaka waayo bw’aba nga mwana w’abakungu, era nga n’abakungu baayo baliira mu kiseera ekituufu okusobola okufuna amaanyi, so si kutamiira.+
18 Olw’obugayaavu obungi, akasolya kagwamu, era n’ennyumba etonnya lwa kulera ngalo.+
19 Omugaati gufumbibwa* kuleeta nseko, n’omwenge guleeta essanyu mu bulamu,+ naye ssente zikola ku byetaago byonna.+
20 Tokolimiranga kabaka wadde mu birowoozo byo,*+ era toyogeranga bubi ku* bagagga ng’oli mu kisenge kyo, kubanga ekinyonyi* kiyinza okutwala eddoboozi lyo,* era ekitonde ekirina ebiwaawaatiro kiyinza okuddamu bye wayogedde.


text:
ESSUULA EY’EKKUMI N’OMUNAANA
Okubatizibwa n’Enkolagana Yo ne Katonda
Okubatizibwa kw’Ekikristaayo kulina kuba kutya?
Bintu ki by’olina okukola okusobola okufuna ebisaanyizo by’okubatizibwa?
Omuntu yeewaayo atya eri Katonda?
Nsonga ki enkulu eyandireetedde omuntu okwagala okubatizibwa?
“LABA, amazzi; kiki ekindobera okubatizibwa?” Omukungu Omuwesiyopiya ye yabuuza ekibuuzo ekyo mu kyasa ekyasooka. Omukristaayo ayitibwa Firipo yali amaze okumulaga obukakafu nti Yesu ye yali Masiya eyasuubizibwa. Olw’okukwatibwako ennyo ebyo bye yali ayize okuva mu Byawandiikibwa, omusajja oyo Omuwesiyopiya yasaba okubatizibwa.—Ebikolwa 8:26-36.
2 Bw’oba osomye n’obwegendereza essuula ezivuddeko ez’akatabo kano n’omu ku Bajulirwa ba Yakuwa, oyinza okubuuza nti, ‘Kiki ekindobera okubatizibwa?’ Kati w’otuuse, oyize ku kisuubizo kya Baibuli eky’okufuna obulamu obutaggwaawo mu Lusuku lwa Katonda. (Lukka 23:43; Okubikkulirwa 21:3, 4) Ate era oyize amazima agakwata ku mbeera y’abafu n’essuubi ery’okuzuukira. (Omubuulizi 9:5; Yokaana 5:28, 29) Oboolyawo obadde ogenda mu nkuŋŋaana z’Abajulirwa ba Yakuwa era ng’okirabye nti ye ddiini ey’amazima. (Yokaana 13:35) N’ekisinga obukulu, oyinza okuba nga kati ofunye enkolagana ey’oku lusegere ne Yakuwa Katonda.
3 Osobola otya okukiraga nti oyagala okuweereza Katonda? Yesu yagamba bw’ati abagoberezi be: ‘Mugende mufuule amawanga gonna abayigirizwa nga mubabatiza.’ (Matayo 28:19) Yesu kennyini yassaawo ekyokulabirako ng’abatizibwa mu mazzi. Teyamansirwako bumansirwa mazzi, era tebaamufukako bufusi mazzi ku mutwe. (Matayo 3:16) Ekigambo “okubatiza” kiva mu kigambo ky’Oluyonaani ekitegeeza “okunnyika.” N’olwekyo, okubatizibwa okw’Ekikristaayo kutegeeza okunnyikibwa mu mazzi.
4 Abo bonna abaagala okuba n’enkolagana ennungi ne Yakuwa Katonda kibeetaagisa okubatizibwa. Okubatizibwa kwoleka mu lujjudde nti oyagala kuweereza Katonda. Kulaga nti oyagala okukola Yakuwa by’ayagala. (Zabbuli 40:7, 8) Kyokka, okusobola okufuna ebisaanyizo by’okubatizibwa, waliwo ebintu by’olina okukola.
OKUMANYA N’OKUKKIRIZA BYETAAGISA
5 Watandika dda okukola ekintu ekisooka. Mu ngeri ki? Ng’ofuba okumanya ebikwata ku Yakuwa Katonda ne Yesu Kristo, oboolyawo ng’olina akuyigiriza Baibuli. (Yokaana 17:3) Kyokka, ekyaliyo ebirala bingi by’olina okuyiga. Abakristaayo baagala ‘okumanyira ddala mu bujjuvu ebyo Katonda by’ayagala.’ (Abakkolosaayi 1:9) Okubeerangawo mu nkuŋŋaana z’Abajulirwa ba Yakuwa kijja kukuyamba nnyo mu nsonga eno. N’olwekyo, kikulu nnyo okuzibeerangamu. (Abaebbulaniya 10:24, 25) Okubeerangawo mu nkuŋŋaana kijja kukuyamba okweyongera okumanya Katonda.
6 Kya lwatu, tolina kusooka kumanya buli kimu ekiri mu Baibuli okusobola okuba n’ebisaanyizo by’okubatizibwa. Omukungu Omuwesiyopiya yali alina ky’amanyi, kyokka yali yeetaaga obuyambi okusobola okutegeera ebyawandiikibwa ebimu. (Ebikolwa 8:30, 31) Mu ngeri y’emu, naawe okyalina bingi by’olina okuyiga. Mu butuufu, okuyiga ebikwata ku Katonda tekugenda kukoma. (Omubuulizi 3:11) Kyokka, nga tonnabatizibwa olina okuba ng’omanyi era ng’okkiriza enjigiriza za Baibuli ezisookerwako. (Abaebbulaniya 5:12) Muno mwe muli enjigiriza, gamba ng’amazima agakwata ku mbeera y’abafu, obukulu bw’erinnya lya Katonda, n’Obwakabaka bwe.
7 Kyokka, okumanya kwokka tekumala, kubanga “awataba kukkiriza tekiyinzika kusiimibwa [Katonda].” (Abaebbulaniya 11:6) Baibuli etutegeeza nti abantu abamu mu kibuga ky’e Kkolinso eky’edda “bakkiriza [era] ne babatizibwa,” bwe baawulira obubaka abagoberezi ba Yesu bwe baali babuulira. (Ebikolwa 18:8) Mu ngeri y’emu, okusoma Baibuli kujja kukusobozesa okukkiriza nti kye Kigambo kya Katonda ekyaluŋŋamizibwa. Okusoma Baibuli kujja kukuyamba okukkiririza mu bisuubizo bya Katonda ne mu ssaddaaka ya Yesu etusobozesa okufuna obulokozi.—Yoswa 23:14; Ebikolwa 4:12; 2 Timoseewo 3:16, 17.
OKUBUULIRAKO ABALALA AMAZIMA GA BAIBULI
8 Okukkiriza kwo bwe kunaagenda kweyongera, ojja kulaba nga tokyasobola kusirikira by’oyize. (Yeremiya 20:9) Muli ojja kukubirizibwa okubuulirako abalala ebikwata ku Katonda n’ebigendererwa bye.—2 Abakkolinso 4:13.
9 Oyinza okutandika okumanyisa abalala amazima g’omu Baibuli ng’obuulirako ab’eŋŋanda zo, mikwano gyo, baliraanwa bo, ne bakozi banno mu ngeri ey’amagezi. Oluvannyuma, ojja kwagala okwenyigira mu mulimu gw’okubuulira ogukolebwa Abajulirwa ba Yakuwa. Ekirowoozo ekyo bwe kinaaba kikujjidde, totya kutegeezaako oyo akuyigiriza Baibuli. Bw’onooba otuukiriza ebisaanyizo by’okwenyigira mu buweereza bw’ennimiro, enteekateeka zijja kukolebwa, ggwe n’oyo akuyigiriza musisinkane n’abakadde b’omu kibiina babiri.
10 Kino kijja kukuwa omukisa gw’okumanya obulungi abamu ku bakadde b’omu kibiina, abalabirira ekisibo kya Katonda. (Ebikolwa 20:28; 1 Peetero 5:2, 3) Abakadde bano bwe banaakiraba nti otegeera bulungi enjigiriza za Baibuli ezisookerwako, ozikkiririzaamu, era nga weeyisa mu ngeri etuukana n’emisingi gya Katonda, ate era nga ddala oyagala okubeera omu ku Bajulirwa ba Yakuwa, bajja kukutegeeza nti osobola okwenyigira mu buweereza bw’ennimiro ng’omubuulizi w’amawulire amalungi atali mubatize.
11 Ku luuyi olulala, abakadde bayinza okukiraba nti okyalina enkyukakyuka ze weetaaga okukola okusobola okutuukiriza ebisaanyizo by’okwenyigira mu buweereza bw’ennimiro. Muno muyinza okuzingiramu okulekayo ebikolwa ebibi by’obadde okola mu nkukutu. N’olwekyo, nga tonnasaba kufuuka mubuulizi atali mubatize, oteekwa okuba nga tolina kibi kya maanyi ky’okola, gamba, obukaba, obwenzi, obutamiivu, n’okunywa enjaga.—1 Abakkolinso 6:9, 10; Abaggalatiya 5:19-21.
OKWENENYA N’OKUKYUKA
12 Waliwo ebintu ebirala ebiteekwa okukolebwa okusobola okuba n’ebisaanyizo by’okubatizibwa. Omutume Peetero yagamba: “Mwenenye, mukyuke, ebibi byammwe bisangulibwe.” (Ebikolwa 3:19) Okwenenya kwe kunakuwalira ekibi ky’oba okoze. Kikulu omuntu okwenenya bw’aba ng’abadde alina ebibi eby’amaanyi by’akola, kyokka era n’oyo abadde talina bibi bya maanyi by’akola kimwetaagisa okwenenya. Lwaki? Lwa kuba abantu bonna boonoonyi era beetaaga okusonyiyibwa Katonda. (Abaruumi 3:23; 5:12) Bwe wali nga tonnatandika kuyiga Baibuli, wali tomanyi Katonda by’ayagala. Kati olwo wandisobodde otya okukola by’ayagala mu bujjuvu? N’olwekyo, kikwetaagisa okwenenya.
13 Oluvannyuma lw’okwenenya, oteekwa ‘okukyuka.’ Tolina kukoma ku kunakuwalira bibi byo. Olina okulekayo ebikolwa byo bibi by’obadde okola era omalirire okukolanga ekituufu. Nga tonnabatizibwa, oteekwa okwenenya n’okukyuka.
OKWEWAAYO
14 Waliwo ekintu ekirala ekikulu ky’oteekwa okukola nga tonnabatizibwa. Oteekwa okwewaayo eri Yakuwa Katonda.
15 Bwe weewaayo eri Yakuwa Katonda mu kusaba, weeyama okumuweereza ye yekka emirembe n’emirembe. (Ekyamateeka 6:15) Naye lwaki omuntu yandyagadde okubeera omuweereza wa Katonda emirembe gyonna? Okusobola okuddamu ekibuuzo ekyo, ka tukozese ekyokulabirako ky’omusajja ayagala okuwasa omukazi. Gy’akoma okuyiga ebikwata ku mukazi oyo, era n’alaba nti alina engeri ennungi, gy’akoma okweyongera okumwagala. Bwe wayitawo ekiseera, ayinza okutegeeza omukazi oyo nti ayagala kumuwasa. Kyo kituufu nti okuwasa kujja kumwongera obuvunaanyizibwa. Naye okwagala kw’aba nakwo kumukubiriza okwetikka obuvunaanyizibwa obwo obw’amaanyi.
16 Bw’omanya Yakuwa era n’otandika okumwagala, tojja kukkiriza kintu kyonna kukulemesa kumuweereza oba okumusinza. Buli muntu yenna ayagala okugoberera Omwana wa Katonda, Yesu Kristo, alina ‘okwefiiriza.’ (Makko 8:34) Twefiiriza nga tetuleka kintu kyonna kye twagala oba kye tuluubirira okutulemesa okugondera Katonda. N’olwekyo, nga tonnabatizibwa oteekwa okukakasa nti ekintu ekisinga obukulu mu bulamu bwo kwe kukola Yakuwa Katonda by’ayagala.—1 Peetero 4:2.
OKUVVUUNUKA OKUTYA
17 Abamu balonzalonza okwewaayo eri Yakuwa olw’okuba batya obuvunaanyizibwa obuzingirwamu. Bayinza okutya okuvunaanyizibwa eri Katonda. Olw’okuba batya nti bayinza okulemererwa okutuukiriza obuvunaanyizibwa bwabwe, ne kinyiiza Yakuwa, basalawo obuteewaayo.
18 Bwe weeyongera okwagala Yakuwa, ojja kwagala okwewaayo gy’ali era okole kyonna ky’osobola okutuukiriza okwewaayo kwo. (Omubuulizi 5:4) Oluvannyuma lw’okwewaayo, awatali kubuusabuusa ojja kwagala ‘okutambulanga nga bwe kisaanira mu maaso ga Mukama waffe osobole okumusanyusa.’ (Abakkolosaayi 1:10, NW) Olw’okwagala kw’olina eri Katonda, tojja kukaluubirirwa kukola by’ayagala. Awatali kubuusabuusa ojja kukkiriziganya n’ebigambo by’omutume Yokaana eyawandiika nti: “Kuno kwe kwagala kwa Katonda ffe okukwatanga ebiragiro bye: era ebiragiro bye tebizitowa.”—1 Yokaana 5:3.
19 Tolina kuba muntu atuukiridde okusobola okwewaayo eri Katonda. Yakuwa amanyi obusobozi bwo we bukoma era takusuubira kukola ky’otasobola. (Zabbuli 103:14) Ayagala otuuke ku buwanguzi era ajja kukuyamba. (Isaaya 41:10) Osobola okuba omukakafu nti bw’oneesiga Yakuwa n’omutima gwo gwonna, ‘ajja kuluŋŋamya olugendo lwo.’—Engero 3:5, 6.
LAGA OKWEWAAYO KWO NG’OBATIZIBWA
20 Okufumiitiriza ku bintu ebiva okwogerwako waggulu, kiyinza okukuyamba okusalawo okwewaayo eri Yakuwa okuyitira mu kusaba. Buli muntu ayagala Katonda ateekwa ‘okwatula mu lujjudde okusobola okufuna obulokozi.’ (Abaruumi 10:10) Kino oyinza kukikola otya?
21 Tegeeza omukadde akubiriza akakiiko k’abakadde mu kibiina kyo nti oyagala kubatizibwa. Ajja kukola enteekateeka abakadde babeeko ebibuuzo bye bakubuuza ebikwata ku njigiriza za Baibuli ezisookerwako. Abakadde bano bwe banaakiraba nti otuukiriza ebisaanyizo by’okubatizibwa, bajja kukutegeeza nti osobola okubatizibwa ku lukuŋŋaana olunene olunaddako.* Emboozi eraga amakulu g’okubatizibwa etera okuweebwa ku nkuŋŋaana ennene. Oluvannyuma omwogezi asaba ababa bagenda okubatizibwa okuddamu ebibuuzo ebyangu bibiri, era ng’eno y’engeri emu ‘ey’okwatula mu lujjudde’ okukkiriza kwabwe.
22 Okubatizibwa kulaga abantu bonna nti weewaddeyo eri Katonda era nti kati oli omu ku Bajulirwa ba Yakuwa. Ababatizibwa bannyikibwa mu mazzi okulaga mu lujjudde nti beewaddeyo eri Yakuwa.
AMAKULU G’OKUBATIZIBWA KWO
23 Yesu yagamba nti abagoberezi be bandibadde babatizibwa “mu linnya lya Kitaffe, n’Omwana, n’[o]mwoyo [o]mutukuvu.” (Matayo 28:19) Kino kitegeeza nti oyo agenda okubatizibwa alina okuba ng’ategeera bulungi obuyinza bwa Yakuwa Katonda n’obwa Yesu Kristo. (Zabbuli 83:18; Matayo 28:18) Ate era alina okumanya omulimu gw’omwoyo gwa Katonda omutukuvu oba amaanyi ge agakola.—Abaggalatiya 5:22, 23; 2 Peetero 1:21.
24 Kyokka, okubatizibwa si kunnyikibwa bunnyikibwa mu mazzi. Kabonero akooleka ekintu ekikulu ennyo. Bw’onnyikibwa mu mazzi kiba kitegeeza nti ofudde ku bikwata ku bulamu bwo obw’emabega. Bw’obbululwayo kiba kitegeeza nti kaakano ozzeemu okuba omulamu era ng’oli mwetegefu okukola Katonda by’ayagala. Ate era, kijjukire nti oba weewaddeyo eri Yakuwa Katonda kennyini, so si eri omulimu, omuntu yenna, oba ekibiina. Okwewaayo kwo n’okubatizibwa eba ntandikwa y’omukwano ogw’oku lusegere ne Katonda.—Zabbuli 25:14.
25 Bw’obatizibwa tekitegeeza nti mu buli ngeri ojja kuweebwa obulokozi. Omutume Pawulo yawandiika: “Mukolererenga okulokolebwa kwammwe, nga mutya era nga mukankana.” (Abafiripi 2:12, Baibuli y’Oluganda eya 2003) Okubatizibwa eba ntandikwa butandikwa. Ekibuuzo ky’oyinza okwebuuza kiri nti, Nnyinza ntya okwekuumira mu kwagala kwa Katonda? Essuula esembayo ejja kutuwa eky’okuddamu.
BAIBULI KY’EYIGIRIZA
- Okubatizibwa okw’Ekikristaayo kuba kunnyikibwa mu mazzi, so si okumansirwako obumansirwa amazzi.—Matayo 3:16.
- Ng’omuntu tannabatizibwa asooka kufuna kumanya n’ayoleka okukkiriza, ekiddako yeenenya, n’akyuka, era ne yeewaayo eri Katonda.—Yokaana 17:3; Ebikolwa 3:19; 18:8.
- Okwewaayo eri Yakuwa, oteekwa okwefiiriza, ng’abantu b’omu kiseera kya Yesu bwe beefiiriza okusobola okumugoberera. —Makko 8:34.
- Okubatizibwa kabonero akalaga nti omuntu afudde ku bikwata ku bulamu bwe obw’emabega, era ng’azzeemu okuba omulamu okusobola okukola Katonda by’ayagala. —1 Peetero 4:2.
* Okubatizibwa kubeerawo mu nkuŋŋaana ennene ez’Abajulirwa ba Yakuwa ezibaawo buli mwaka.
Ebibuuzo
1. Lwaki omukungu Omuwesiyopiya yasaba abatizibwe?
2. Lwaki wandirowoozezza ku ky’okubatizibwa?
3. (a) Kiragiro ki Yesu kye yawa abagoberezi be? (b) Abantu balina kubatizibwa batya?
4. Okubatizibwa mu mazzi kulaga ki?
5. (a) Kintu ki ekisooka ky’olina okukola nga tonnabatizibwa? (b) Lwaki enkuŋŋaana z’Ekikristaayo nkulu?
6. Kikwetaagisa okumanya buli kimu ekiri mu Baibuli okusobola okufuna ebisaanyizo by’okubatizibwa?
7. Okusoma Baibuli kusaanidde kukukolako ki?
8. Kiki ekinaakuleetera okubuulirako abalala by’oyize?
9, 10. (a) Baani b’oyinza okutandika okubuulirako amazima g’omu Baibuli? (b) Kiki ky’osaanidde okukola singa oyagala okwenyigira mu mulimu gw’Abajulirwa ba Yakuwa ogw’okubuulira?
11. Nkyukakyuka ki abamu ze balina okukola okusobola okufuuka ababuulizi?
12. Lwaki kyetaagisa okwenenya?
13. Okukyuka kye ki?
14. Kintu ki ekikulu ky’oteekwa okukola nga tonnabatizibwa?
15, 16. Kitegeeza ki okwewaayo eri Katonda, era kiki ekikubiriza omuntu okwewaayo?
17. Lwaki abamu bayinza okulonzalonza okwewaayo eri Katonda?
18. Kiki ekiyinza okukukubiriza okwewaayo eri Yakuwa?
19. Lwaki tosaanidde kutya kwewaayo eri Katonda?
20. Lwaki okwewaayo kwo eri Yakuwa tekulina kusigala nga kwa kyama?
21, 22. Osobola otya ‘okwatula mu lujjudde’ okukkiriza kwo?
23. Kitegeeza ki okubatizibwa “mu linnya lya Kitaffe n’Omwana n’[o]mwoyo [o]mutukuvu”?
24, 25. (a) Okubatizibwa kwoleka ki? (b) Kibuuzo ki ekyetaaga okuddibwamu?


text:
FFE abakkiriza Katonda atulagira okwagalana era bwe nkulabye ne nsanyuka kubanga nfunye omuntu buljjo gwe njagala!
Okwagalana kwa mirundi mingi obadde otegeeza kuliwa?
Nkyali muvubuka muto era siri mufumbo ate nga naawe nkulaba toli, olowooza tekitukolera ssinga tutandikira wano?
Kati nnambe nti nze gw’osookeddeko okulaba mu bawala bonna?
Sisookedde ku ggwe naye obasinga bingi ate nga by’olina tewali abirina.
Mukulu, buli muwala gw’osanga olabika bw’omugamba naye nze tonfunye.
Kati ky’ogamba nti ekirooto kyange tekigenda kutuukirira?
Okyaloota nnyo tonnaba.
Kale bw’oba onnaanye nfunira yo muganda wo ng’alina buli kimu ky’olina?
Abaliyo bonna tebanoonya gezaako awalala.
Nnalulungi bwe naayagala okuddamu okukusinkana naabuuza mannya ki?
Nze Lyne Katumba naye olina kunnoonyeza nsonga.
Omulimu gw’omu bbanka gy’okola gutambula gutya?
Mukulu nneerabira gye wandaba nze sikolangako mu bbanka ndi muyimbi muto.
Wandyetaaze maneja, kubanga nze wendi okuddukanya ensonga eyo?
Ebigendererwa byo nabitegedde era ndaba toyinza kuba maneja wange mulungi era omulimu tewali.
Kibiina ki ekikulinako obuvunaanyizibwa?
Sirina kibiina naye nandyetaaze okwegatta kwekyo ekirina ebigendererwa ebirungi.
Ssinga ogenda okuyimba ku mukolo omutegesi n’akugamba nti okukukkiriza okuyimba olina kusooka kumuganza okikola otya?
Sisobola kuwaayo mubiri gwange lwa kuyimba.
Kiki ky’otoyinza kugumiikiriza mu bulamu bwo?
Abammanyiira sibagumiikiriza.
Mize ki gy’omanyi ku bawala abato abayimbi?
Beegabangula nnyo olwa ssente.
Olwo gwe okikola otya obutabafaanana?
Mmanyi ebigendererwa byange ate bazadde bange bambuulirira.
Nga bw’oli mukwano gwange nsuubira okuddamu okukusinkana naye nnyinza kukusanga wa?
Mbeera Ntinda mu bazadde bange naye tetumala gaaniriza buli mugenyi, tusooka kubasengejja ne tuzuula abasaanidde.


text:
Barometer Extra
Home Current Affairs Barometer Extra
This is an extension of the barometer show.
Enteeka Teeka Ya ‘Ekyaapa mu Ngalo’
Enaamalawo ekibba ttaka?
Tooci mu Ngeri Pulezident Museveni Gyakuttemu Nsonga Y’enguzi
Engeri pulezident Museveni gyakuttemu nsonga y'enguzi anaagiggusa
Ani Aganyulwa Mu Ndooliito Eziri Mu Kibiina Kya DP?
Ani Aganyulwa Mu Ndooliito Eziri Mu Kibiina Kya DP?
Endoolito Eziri mu Kibiina Kya DP Zigonjoddwa Zitya?
Endoolito Eziri mu Kibiina Kya DP Zigonjoddwa Zitya?
Okuttibwa kwa Kaweesi
Bbooda bdooda gufuuse gwa bulabe eri ggwanga?
Ensonga Ya Ensimbi Z’abavubuka
Ani eyadobonkanya ensimbi z'abavubuka?
Kiki Ekiba Kikolebwa Okulwanyisa Enjala Mu Ggwanga?
Kiki Ekiba Kikolebwa Okulwanyisa Enjala Mu Ggwanga?
Kiki Ekigana Abakulembeze B’ennono Okukola?
Kiki Ekigana Abakulembeze B'ennono Okukola?
Pulezidenti Museveni Yeebuuza Ku Byasalawo?
Pulezidenti Museveni Yeebuuza Ku Byasalawo?
Abaalondebwa Ku Bwa Ambasada Bagwanidde?
Okulondebwa kwa Kyabazinga ku bwa ambasada